Blokeak mugitzeko eta zerratzeko teknikak - Aintzinako lanbideak\nBlokeak mugitzeko eta zerratzeko teknikak/\nBlokeak mugitzeko eta zerratzeko teknikak\nAranzazuko Santutegiaren dorreak\nHarginek zurezko gorputza eta palankadun biradera-katuak erabiltzen zituzten blokeak ateratzeko. Kargatzeko tokira iristeko harria iraularazi egiten zen, alde bat katuekin altxatu eta bueltatu eta iraultzen zen, behin eta berriz; batzutan egun osoa ematen zuten lan honetan.\nHonela lorturiko harriak ez zeuden erabat berdinduta, hortaz, pikotx, punta-zizel eta mailuarekin landu beharra zegoen.\nBehin 4 tona ere pisa zezaketen blokeak bukatuta, idiek bultzatzen zuten lera gainean jarri eta Goltzibarretik Zestoara jaisten ziren edo Zumarragara eramaten zituzten, bertan nahi bezala moztuak izan zintezen.\nMalda oso pikotsuak jaisterakoan lera aurrerantz irristatzen zen askotan blokeen pisuaren eraginez, eta idien hankak harrapatzen zituen, askotan idiak zaurituz eta ezdeus bihurtuz.\nHalaber, blokeak Goltzibarretik beheko errotara eramaten ziren eta bertan zorua laua zenez metal-orrialdeko zerra mekanikoa zegoen blokeak mozteko. Itsaso-ura eta -hondarra erabiltzen ziren eragiketa errazteko. Aguite errekastoaren urek gurpil hidraulikoa mugitu eta honek metal-orrialdeak mugiarazten zituen. 1,50 m-ko altuerako blokea mozteko astebete behar zen.\nAntxon Aguirre Sorondok Narciso Arambarri azkoitiarrak 1893ko apirileko Gipuzkoako Aldizkari Ofizialean argitaraturiko eskaera dakar bere Tratado de Molinología lanean. Zestoako udalerrian kokatuta dagoen Aguila-erreka errekastoaren urak, bere kalkuluen arabera 36 litro segundoko ur-emariarekin, desbideratu eta jaspe harria mozteko motor gisa erabili nahi ditu, geroago aipatu urak osotasunean bueltatuko dituelarik errekastora hartune gisa zehaztu den puntua baino 345 metro beherago.\n1934. urtea aldera inguruko harrobien ustiaketa eguneratu egin zen altzairuzko hari helikoidala erabiltzen hasi baitziren. Hariak, motor elektriko batek mugituta, behar bezala jarritako poleen bidez pasa eta marruskadurari esker harria mozten du, "in situ", material urragarri eta uraren laguntzarekin. Sistema hau blokeen goi- eta behe-aurpegi horizontalak mozteko erabiltzen zen orain dela gutxi arte.\nUrte haietan sartu ziren ere mailu eta zulagailu pneumatikoak, blokeen lau aurpegiak zehazten zuten eta 10-20 cm-ko distantziaz bananduta ziren barrenen ilara zutak egiteko erabiltzen zirenak.\nBlokeak harkaitzetik behin betiko banatzeko zilindro-falkak (pintxoteak) erabiltzen ziren, karea eta zuren ordez; falkak zuloetan sartzen ziren bi pieza borobilen laguntzarekin, zuloaren ahoan inbutu antzekoa ezarriz. Honela finkatu eta gero zenbait harginek mailuekin kolpatzen zituzten, honela harkaitza zuloen planotik apurtu eta blokea banatzen zelarik.\nMarkina eta murelaga artean dagoen marmol-harrobi baten frontea; bertatik "negro markina" marmol afamatu eta berezia ateratzen da.\nAltzako Rofer harrobia (Donostia), 1993ko uztailaren 9ko leherketa baino lehen. Tamainaz ohartzeko, konpara ezazu goialdean agertzen diren beharginekin. Manuel Gutierrezek utzita.\nRofer harrobia 1993ko uztailaren 9ko leherketa eta gero. Zoruan hautsitako harriak ikusten dira. Manuel Gutierrezek utzita.\nAipatu berrikuntzei esker lanaren gogortasuna murriztuz joan zen, nahiz eta askotan eskuzko barrenatzea mantendu eta blokeak zizel eta pikotxarekin berdintzen jarraitu. Halere, ez zen hobekuntza nabaririk sartu blokeak harrobian mugitzeari zegokionean; halere, lan-eremuaren zorua harkaitz laua zen, hari bidezko mozketaren ondorioz, eta blokeak arrabolen gainean mugi zitzaketen, palankekin, behargin gutxiren artean.\nAskotan martxaren zentzua aldatu beharra zegoen, edo blokeari buelta behar eman behar zitzaion garraiorako erabiltzen hasi ziren kamioietan sartu ahal izateko.\nHorretarako, blokea zentimetro batzuk igotzen zuten palanka eta katuen bidez eta bere oinarriaren erdian, azpitik, heldulekurik gabeko pikotxa sartzen zuten blokeak euskarri horren gainean kulunkan mantentzeko. Posizio horretan blokea erraz asko bira zezaketen, palanken bidez, esfortzurik gabe. Era berean, kate-dibidieten erabilera berriak garraio-lanak errazten lagundu zuen.\nGarai hartako dokumentuan honakoa irakur dezakegu: "1924ean mekanika-taldeak eskasak eta xumeak dira Gipuzkoan. Iztiñaga harrobiak hari-instalazioa dauka bere marmol-kareharria mozteko, eta aire konprimatuko zulagailuak. San Marcos marmol-harrobiak ere harrobi- eta plaza-haria du eta Añorga, Ancieta, Nueva de Burunza, Miruaitz, Echebeltz igeltsutegia eta beste harrobiren batek mailu pneumatikoak dituzte. Arranomendik hiru eskopreagailu pneumatiko ditu galtzada-harriak berdintzeko".\n1970. urtera aldera altzairuzko hortzeko zerra mekanikoa erabiltzen hasten da; zerra hau 3 m sartuko da harkaitzean. Era berean, hari diamantatuak hari helikoidala ordezkatzen du eta garabi eta makina jasotzaileak erabiltzen dira ateratako blokeak atera eta garraiatzeko; aldi berean azken hauen pisu eta tamaina emendatzen da.\nGuzti horrekin eskuzko lana eta harria ateratzeko beharrezkoa den esfortzu fisiko handia murrizten dira, hein handian; honela, baleko ekoizpena 3 m3koa bazen 1995. urtean, langile eta hilabeteko, 10 m3koa zen hamabost urte beranduago.\nSutegi eta ingudea zuen errementari batek harrobian bertan egiten zituen laztabin, punta-zizel eta falkak (Bellota altzairua erabiliz) eta, halaber, erremintak zorroztu eta konpontzeaz arduratzen zen. Erremintei sendotasun egokia emateko bere gaitasuna garrantzitsua zen harrobiaren funtzionamendu egokirako.


Arantxa Urretabizkaiaren "Zergatik panpox" liburuaren irakurraldi jarraitua - Euskaltzaindia\nHasieraPlazaberriBerriakArantxa Urretabizkaiaren "Zergatik panpox" liburuaren irakurraldi jarraitua\nArantxa Urretabizkaiaren "Zergatik panpox" liburuaren irakurraldi jarraitua\t2012-05-24\nBilbo Zaharra euskaltegiak Arantxa Urretabizkaia idazle eta euskaltzain urgazlearen Zergatik panpox liburuari eskainiko dio Klasikoen 5. irakurraldi jarraitua. Ekainaren 14an egingo da, Bilboko Arriaga Antzokian, goizeko 08:00etatik iluntzeko 20:00etara. Hori baino lehen, liburuari buruzko hiru hitzaldi antolatu ditu euskaltegiak, eta hirurak Euskaltzaindiaren egoitzan izango dira.\nAntolatzaileen esanetan, Zergatik panpox nobelan "lehenengo aldiz dugu euskal literaturan protagonista femenino subjektu bat, aitzindaria izan zena bere ezaugarri guztietan". Horretaz, besteak beste, mintzatuko da emango diren hiru hitzaldietan. Lehenengoa maiatzaren 31n izango da, eta Ana Urkiza ariko da hizlari; ekainaren 7an, Gema Lasarte; eta ekainaren 13an, Josune Muñoz.\nEsan bezala, hau da ekimen honen bosgarren edizioa. Lehenengoan, duela lau urte, Axularren Gero irakurri zuten; duela hiru urte Mogelen Peru Abarca; duela bi Jon Miranderen Haur besoetakoa; eta iaz Ramon Saizarbitoriaren Hamaika pauso.


1.1.5 Korrika 2019 - Fadura Ikastetxeko Hizkuntza Normalkuntza\nFadura Ikastetxeko Hizkuntza Normalkuntza\n0. HIZKUNTZA POLITIKA\n1.1 Jarduerak 2018/2019\n1.2 Jarduerak 2017/2018\n1.3 Jarduerak 2016/2017\n2. BOST MINUTUKO IKASTAROAK\n3. MATERIAL DIDAKTIKOA\n3.1 Tresna eta baliabideak\n3.2 Laneki buletina\n4. GETXOKO ELKARTEAK\n1. JARDUERAK > 1.1 Jarduerak 2018/2019 > \n1.1.5 Korrika 2019\nBukatu da jada Korrikaren 21.edizioa!!\nApirilaren 4-ean Gares-en hasi eta Apirilak 14-an Gasteizen bukatu arte,beste behin ere, tipi-tapa, tipi-tapa, Korrikak Euskal Herria zeharkatu zuen. Edizio honetan jarraitutako ibilbide osoa, HEMEN ikusi daiteke.\nMotorrak berotzeko, Fadura Ikastetxean ondorengo bideoKLIKA grabatu genuen. Bakoitzak ahal izan zuena eskainiz, norberaren onena emanez! Fadura kolorez, umorez eta bizitazunez jantzi genuen, gure hizkuntzari oxigenoa emanez!! FADURA ERE EUSKARAREN ALDE!!\nIkusi nahi? Egin klik!\nFadura Ikastetxea - Korrika 2019 bideoKLIKA + Making off\nBideoa, Youtube-ko 'FaduraInstitutua' kanalean ere ikusgai duzue.\nGetxo-tik Apirilaren 10-ean pasatu zen Korrika; egun borobila izan zen hau benetan.\nGoizetik hasita, Korrika Txikia ospatu genuen inguruko ikastetxeekin batera. Lekukoaren eramaile, Erizaintzako bi ikasle izan ziren eta ondoren, jaia Telletxe-ko plazan bukatu genuen, Haur Hezkuntzako ikasleen koreografia eta guzti!\nEgin klik ondorengo argazkian irudi guztiak ikusi ahal izateko:⠀\nIkusitako bideoa, Youtube-ko 'FaduraInstitutua' kanalean aurkitu dezakezue.\nEta gauean iritsi zen Korrika ofiziala! Han izan giñen, 21:39 inguruan, Fadura Ikastetxeko ikasle eta irakasleak #korrika21-eko 1536.Kilometroa egiteko prest. Lekukoaren eramaile izan ziren neska-mutilak, Kiroletako eta Haur Hezkuntzako ikasleak ziren hurrenez hurren.\nEgin klik hurrengo argazkian bideoa ikusi ahal izateko:⠀\nBideo hau ere, Youtube-ko 'FaduraInstitutua' kanalean ere ikusgai duzue.\nApirilaren 14-ean Gasteizen bukatu zen Korrika 2019 jai handi batekin. Ikusten duzuen bezala, Fadura Ikastetxean tope gozatu genuen Korrikarekin! 22.edizioaren zain gauden bitartean, jarrai dezagun egiten KLIKA Korrika!!!


Runnerrentzako ezinbesteko hitzorduak!\nBai osasuntsua korrika egitea! Kirol sinplea baina ez horregatik erraza. Praktika honi esker, osasuna indartzeaz gaian, tradizio handiko ekitaldietan parte hartzeko aukera izango dugu. Euskadin urtero antolatzen diren lasterketak ugari dira, baina bat aipatzekotan zalantzarik gabe Behobia-Donostia aukeratu behar dugu.\nUrtero toki guztietako milaka korrikalari hurbiltzen dira Irungo Behobia auzora 20 kilometroko froga hau egitera Donostiako kostaldearen parean bukatuz. 30000 parte hartzaile inguruk Behobia-Donostia ospakizuna atletismo lasterketa bat baino gehiago bihurtzen dute.\nBaina froga honetako 20 kilometroak gutxi badira aproposagoa izan daiteke zuretzat Donostiako Maratoia.\nHasiberrientzat oso egokiak ez diren 42 kilometro eta 195 metro. Lasai, zuretzat hori gehiegi bada maratoi erdia edo 10 kilometroko lasterketa egiteko aukera izango duzu.\nBai Behobia-Donostia zein Donostiako Maratoia atletismoaren hitzordu handiak dira, bizi den giroagatik eta ibilbidearen edertasunagatik bereziak eta zoragarriak direnak. Hori dela eta haietan gozatzera etortzeko eta, noski, atseden hartzeko eskualdeko gure ostatuetako bat aukeratzeko gonbitea luzatzen dizuegu. Gure ostatuak bereizten badira horregatik da, atseden hartzeko toki aproposak direlako hain zuzen ere.\nZain gaituzue Donostian!


Europako Batzordearen Elikagaien Segurtasunari buruzko Hezkuntza Kanpainaren bigarren fasea hasi da | Consumer\nEuropako Batzordearen Elikagaien Segurtasunari buruzko Hezkuntza Kanpainaren bigarren fasea hasi da\nHerritarren artean kontsumo-ohitura seguru eta arduratsuak finkatzea du helburu.\nEuropako Batzordeko Osasun eta Kontsumitzaileen Babeserako Zuzendaritza Nagusiak (EE) Elikagaien Segurtasunari buruzko Hezkuntza Kanpainaren bigarren fasea jarri du abian Erkidegoko estatu guztietan. Kanpainaren helburua da herritarrek kontsumo-ohitura seguruak eta arduratsuak izatea.\nKanpaina horrek maiatzera arte iraungo du, eta 414.000 euroko (68 milioi pezeta inguru) aurrekontua du Europar Batasunean. Besteak beste, kontsumitzaile-elkarteekin eta irakasleekin prestakuntza-topaketak egiteko, Elikagaien Segurtasunari buruzko Foro Nazionala sortzeko eta laguntzarako hezkuntza- eta informazio-materialak egiteko erabiliko da.\nEspainian, Elikagaien Segurtasunari buruzko Informaziorako Partzuergoa da kanpainaren buru. Espainiako Etxekoandreen, Kontsumitzaileen eta Erabiltzaileen Elkarteen Konfederazioak (CEACCU), Kontsumitzaileen eta Erabiltzaileen Batasunak (UCE), Espainiako Kontsumitzaileen eta Etxekoandreen Elkarte Nazionalak (UNAE) eta Espainiako Fiab elkarteak (FIAB) osatzen dute.\nErakunde horiek kanpainaren barruan egingo duten lehen ekimenetako bat “Elikagaien Segurtasunaren Mito eta Errealitateen Gida” argitaratzea izango da. Gida honen helburu nagusia da profesionalei elikagaien segurtasunarekin lotutako gaiak lantzeko lana erraztea, kontzeptuak aztertuz, ideia okerrak argituz eta Europar Batasunean eta, bereziki, Espainian elikagaien segurtasuna bermatzen duten oinarrizko printzipioak azalduz.\nHala, argitalpen horretan, gai hauek landuko dira, besteak beste: kate-maila bakoitzak elikadura-katearen fase bakoitzean izan behar duen erantzukizuna, estatu kide bakoitzak ezarritako kontrolak, Codex Alimentarius (elikadura-arauak), etiketatzea, gehigarriak, genetikoki eraldatutako organismoak (GEO), elikagai ekologikoak eta animalien elikadura. Gainera, argitalpen honek elikagaien segurtasunaren arloan Europan eta Espainian erreferentzia diren oinarrizko lege-arauak biltzen ditu.\nPartzuergoak beste ekimen bat ere aurreikusten du, Erkidegoan bertan, “Landatik mahaira” liburuxka egitea. Liburuxka horretan, elikagai-katean parte hartzen duten alderdi guztien berri emango zaie kontsumitzaileei. Halaber, “Elikagaien Segurtasunaren Mademecum Gida” prestatzea aurreikusten du, elikagaiak fabrikatzearen arduradun nagusiei buruzko informazioarekin.\nelikagaien segurtasuna hezkuntza kanpaina-eu


Raissac-sur-Lampy - Wikipedia, entziklopedia askea.\nKantonamendu canton of Alzonne\n43°16′40″N 2°09′33″E / 43.2778°N 2.1592°E / 43.2778; 2.159243°16′40″N 2°09′33″E / 43.2778°N 2.1592°E / 43.2778; 2.1592\nAlzona eta Saint-Martin-le-Vieil\n454 (2018ko urtarrilaren 1a)\n236 (%52) 220 (%48.5)\nRaissac-sur-Lampy (frantsesez eta ofizialki: Raissac-sur-Lampy) Okzitaniako udalerri bat da. Administratiboki Frantziako Aude departamenduan dago, Okzitania eskualdean. 2013an 439 biztanle zituen.\n2007an Raissac-sur-Lampy udalerrian erroldatutako biztanleak 291 ziren. Familiak 113 ziren, horien artean 29 pertsona bakarrekoak ziren (13 bakarrik bizi ziren gizonak eta 16 bakarrik bizi ziren emakumeak), 34 seme-alabarik gabeko familiak ziren, 44 seme-alabak dituzten bikoteak ziren eta 6 seme-alabak dituzten guraso-bakarreko familiak ziren.\n2007an 150 etxebizitza zeuden, 116 familiaren etxebizitza nagusia ziren, 22 bigarren erresidentzia ziren eta 12 hutsik zeuden. 147 etxeak ziren eta 2 apartamentuak ziren. 116 etxebizitza nagusietatik 92 bere jabearen bizilekua ziren, 20 alokairuan okupaturik zeuden eta 4 doan lagata zeuden; 1ek gela bat zuen, 2 etxek bi zituzten, 12 etxek hiru zituzten, 37 etxek lau zituzten eta 64 etxek bost zituzten. 81 etxek euren parking plaza propioa zuten azpian. 52 etxetan ibilgailu bat zegoen eta 55 etxetan bat baino gehiago zituzten.\nRaissac-sur-Lampy udalerriko biztanleria-piramidea 2009an .\n2007an lan egiteko adina zuten pertsonak 175 ziren, horien artean 131 aktiboak ziren eta 44 inaktiboak ziren. 131 pertsona aktiboetatik 113 lanean zeuden (63 gizon eta 50 emakume) eta 17 langabezian zeuden (10 gizon eta 7 emakume). 44 pertsona inaktiboetatik 18 erretiraturik zeuden, 9 ikasten zeuden eta 17 "bestelako inaktibo" gisa sailkaturik zeuden.\n2009an Raissac-sur-Lampy udalerrian 140 unitate fiskal zeuden, 352,5 pertsonek osaturik. Pertsona bakoitzeko diru-sarrera fiskalaren mediana urteko 15.933 euro zen.\n2007an zeuden 7 komertzioetatik, 2 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen eta 1 finantziazio enpresa zen.\n2000. urtean Raissac-sur-Lampy udalerrian 7 nekazaritza-ustiategi zeuden, 240 hektarea erabiltzen.\nSaint-Martin-le-Vieil (2,1 km)\nAlzonne (3,1 km)\nCarlipa (4,2 km)\nSainte-Eulalie (5,5 km)\nMoussoulens (5,6 km)\nBram (5,6 km)\nMontolieu (5,7 km)\nBNF: 152468449 (data)\nOrriaren azken aldaketa: 28 abendua 2021, 22:03.


“Up Holland up” ala “up Nederlanden up”, hor auzia | Planet Point Reputation\n← Markagintzarako ikurrak: oinarritik hasi\nTafallako uholdeak, auzolana eta nortasuna. Las inundaciones de Tafalla, auzolan y personalidad →\nHorregatik, Turismo Bulegoak, Gobernuak eta zenbait erakundek erabaki dute izen bakarra erabiltzea eta irudia berritzea, guztia ordenatzea herrialdearen mesederako izango delakoan.\nDatorren urtea une egokia dirudite horrelako erabakia gauzatzeko, 2020ko maiatzean 180 milioik ikusiko duten Eurovision jaialdia Rotterdamen egingo delako eta Japonian ospatuko diren Olinpiar Jokoetan bere selekzioak parte hartuko duelako.\nHiru errazoi nagusi dirudi daudela erabaki honen atzean:\nHolanda Herbehereetako parte bat besterik ez da eta bizilagunek horrela sentitzen dute. Gaur Herbehereak hamabi probintzia dituzte, eta horretarik bi dira Holanda, Holanda Iparraldea eta Holanda Hegoaldea, Holanda izan da betidanik Herbehereetako lurralde aberatsena, bertan daude Haga administrazio kokalekua, Rotterdam bigarren hiria eta Europako porturik garrantzizkoena (bi hauek hegoaldekoan) eta Amsterdam kapitala zein hiririk handiena dena (iparraldekoan).\nTurismoa Amsterdam eta Rotterdam aldean geratzen da, hau da Holandan. Herbehereak oso hiri turistikoak dira, 18 mioi bisitari jasotzen dituzte. Amsterdam esaterako turistekin hain saturatuta dago, aurtengo maiatzean, gertatuta zuten turismoa promozionatzeko kanpaina geldiarazi egin behar izan zutela. Administrazioaren helburua da turismo fluxu ugari hau beste barne eremu batzuetara ere zabaltzea, Holanda ez baina Herbehereak diren beste gune batzuetara. Holanda tulipanak, haize errotak, gazta eta belarra baino gehiago delako.\nLurraldearen irudi berriztua nahi dute eman. Berraztertuko omen dute ere oraingo iruditegia, bandera gorri, urdin eta zuria dute baina sinbolojian erregetzaren propio den laranja kolorea (Oranje) eta tulipana gatik dira ezagunak. Kolore laranjarekin jarraitzeko asmoa ei daukate baina tulipanarekin jarraitu ala ez aztertzen dabiltza, guztia Herbeeratako benetako gaurko nortasunaren lekuko izan dedin.\nGobernuko bozeramaileak esan duenez guzti honekin marka nazional bateratuagoa nahi dute lortu eta naming zein branding berriarekin Herbehereen lurralde ireki, sortzaile eta integratzaileagoaren irudia zabaldu kanpoan. Era berean, esportazioak areagotu eta, futbola zein turismoa erabiliaz, Herbehereetako “kultura, arau eta balioak” hedatu munduan zehar.\nErrealitatean ez da deitura aldaketa, zeren izen propioa aspaldidanik da Herbehereak. Gertatzen dena da Herbehereak izena Holanda izenari gaina hartu ezinik dabilela, nahiz eta formalki horrela izan.\nHori ikusi daiteke lehen aipatu turismo bulegoa http://www.holland.nl helbidearekin funtzionatu duela konfirmatuaz, edo Google-ek darabilen itzultzaile automatikoan Nederlanden (herbehereteraz) itzultzean Holanda modura itzultzen duela edo jentilizio gisa holandarra leheneratzen duela ikusiaz.\nZalantzak ditut ere orain «hup Holland hup» ohikatzen duten zaleek zer gerra txilio erabiliko duten aurreratzean, “hup Netderlanden hup” esan orduko bi aldiz, ez ete diran bueltatuko Holanda erabiltzera, bi silaba beti baita errazagoa lau erabiltzea baino.\nTeknikoki Holanda marka hobea da Herbehereak baino, hobeto zehazten du deitura. Herbehereak bi izen arrunt biltzen ditu, Herri eta Behekoa biak izen orokor eta zehazkizun gutxikoak, multzotuta ere gutxi adierazten dutenak. Horrek eramaten du era desberdinean izendatzera hizkuntza bakoitzean, izenaren indarra ahulduaz.\nHorrelakoetan beti etortzen zait burura Suitza, zer era interesgarrian konponduta duten zatiaren eta osotasunaren izenak. Osotasunari izena eman zion Schwyz kantoiak bere horretan jarraitzen du eta, osotasunari bere izen propio desberdina emateko, nahikoa izan dute e bat gehitzea, Schweiz deituaz. Aldaketa txiki honekin bereizten dituzte partea eta osotasuna. Eta nortasun osoa mantentzen dute biak. Honekin ez dut esan nahi zer egin behar luketen herbeheretarrek, baizik eta konponketa imajinatiboagoa bilatuko balute, seguruenik hobeto irtengo luketela arazotik.\nTulipana aldatzea ere urteetako lanaren bitartez metatu den irudi indartsua hankaz gora botatzea dela dirudi, eguneratu, berriztu ongi hobe litzateke, esaterako Kanadak egin duen modura haritz orriaz, baina hain ongi portatu den tulipanaren imajina errotik aldatzea arriskugarria ez ete den ere kuestionatuko nuke.\nHartvannederlan-ek publikatu duenaren arabehera kanpoan dauden herbeheretarren arteko %56ak herbehereetarrak direla diote baina %46ak holandarrak. Herbeheretar ugarik, %74ak, pentsatzen du gobernuari ez litzaiokela arduratu behar zela deitzen dioten Herbehereei kanpoan, eta bere imajina ez dela aldatuko Herbehereak moduan erretratatuta. Hare gehiago, asko dira uste dutenak turista gehienek Holanda deitzen jarraituko diotela lurraldeari.\nIrudi aldaketa hau rebranding garestiko ariketa dela pentsatzen duenik ere bada. Orain Herbehereak, Holanda deituta lortu dute, esaterako, futbolari eta turismoari esker marka indartsua izatea. Futbol ekipoak izugarrizko ospea eta sinpatia lortu zuen 70 eta 90 hamarkada artean. Turismo zerbitzuak ere oso landua du “Holland Toolkit”a.\nGuzti honekin 2030erako 42 milioi bisitari jasotzea nahi dituzte. 1815tik erreinu modura funtzionatzen duen 17 milioi biztanleko estatu honek, ba du erronka!\nEstatu baten indarra oso handia da, eta agian, lortuko dute aldaketa finkatzea. Koordinatu behar dituzte, izena, bandera, kolorea, sinbolo bereizgarria, imajin topikoak…, gauza asko gauza onerako. Indarguneak betiko topikoak bultzatzen dituzte: kolore laranjak, tupilanak, aize-errotak, lora merkatuak, kanalak, itsasoarei irabazitako eremuak, futbola, etab, turisten eta munduko biztanlegoan hain finkatuta dauden imajin horiek aldatzea lan handiegia ez ete dan nago.\nGaldetuko nuke ere, lantzea nahi duten nortasun “berri” hori, ez ete duten jasotzen, partzialki bada ere, oraingo topikoek. Nortasuna gaurkotzea sinbolojia eta imaginen eboluzio bitartez errazagoa izan daitekeelako, posizionamendu guztiz berrian bitartez baino.\nZalantza sortzen zait politikoek bide onetik doazen branding ikuspegitik, bere asmo politikoak guztiz zuzenak badira ere. Brandingak bere legeak ditu, eta munduko herrialdeen kategorian hain tipifikatuta dagoen Holanda-Herbehereak biraketa hori egitea benetan izango da gaitza. Pertsonen buruan behin ideia bat sartzen bada, gero aldatzea ez delako hain erraza.\nHemendik urte batzuetara ikusi behar zela doazen izen eta marka asuntoak, bitartean zuhur geratzen naiz, eta kuriositate handiarekin. Orain iragarri duten aldaketa baino gehiago beharko duela ematen du eta, ez ninduke harrituko, hemendik urte gutxira beste buelta bat eman beharrean egoteak.\nZaleen ohiua “up Hollnad up” ala “up Nederlanden up” izango ote, hor dago pista eta koxka.


Beazen 2016. urteko balantzearen aurkezpena – InfoBeaz\nBeazen 2016. urteko balantzearen aurkezpena\nImanol Pradales eta Ainara Basurkok, enpresa eta ekintzaileei proiektu berriak sortzen, berritzen eta nazioarteratzen laguntzeko Beazek kudeatzen dituen programen 2016ko balantzea aurkeztu zuten martxoaren 24an.\nJoan den urtean guztira 841 proiektu aurkeztu ziren Beazek kudeatzen dituen programa eta diru-laguntzetara. Horietatik 560k jaso zuten laguntza, funts publikoen inbertsioa 15.396.502 eurokoa izanik. Aurreikuspenen arabera 1604 lanpostu eta 287.951.412 milioi euroko fakturazioa sortuko dute.\nImanol Pradales foru diputatuak azpimarratu zuen “Beaz funtsezkoa dela Ekonomi eta Lurralde Garapena Sustatzeko Sailak ematen dituen diru-laguntza programak definitzeko eta kudeatzeko”.\nPradalesek enpresa berritzaileak edo startupak sortzeko programari buruzko datuak ere eman zituen. Ebaluatu den azken denboraldian, 2011-2015, 146 enpresa berritzaile sortu dira, batez besteko fakturazioa 1.009.671 eurokoa izan da, biziraupena %83koa, eta batez besteko enplegua 6.5 pertsonakoa.\nAinara Basurkok, Beazko zuzendariak, diru-laguntzez gain eskaintzen dugun zerbitzu aukera zabala azaldu zuen. Azpimarratzekoak dira enpresak bizkortzeko zerbitzuak, izan ere horien bitartez Bizkaiko startupak Bostonen Cambridgeko CIC bizkortze zerbitzuez onuratu ahal izan dira, Estatu Batuetako bizkortzaileak eta Bizkaiko Foru Aldundiak sinatutako hitzarmenari esker. Gainera, Beazek lurraldeko inkubagailu sare baten kudeaketan parte hartzen du; guztira 133 enpresa daude bertan, 28 milioi euro fakturatzen ari dira eta 566 lanpostu sortzen dituzte.\nAinara Basurkok beste jarduera batzuk ere azpimarratu zituen: esate baterako iaz Telefónicarekin batera abian jarri zen Bizkaia Open Future programa, 4.0 industriarekin zerikusia duten teknologiarantz egin beharreko bidean startup, ETE eta enpresa eragileei laguntzeko; barne-ekintzailetzak eskaintzen dituen aukerak ( Eusko Jaurlaritza, Spri eta CICekin elkarlanean) edo Cebek, Deusto Business Alumni eta Euskalit-ekin elkarlanean eskaintzen diren mentoring zerbitzuak. Halaber, adierazi zuen Beaz gure lurraldeko ekintzailetza sistemaren eragile eta dinamizatzailea dela, gure instalazioetan egiten diren jarduera eta hainbat ekimenen bitartez.\n2016ko txostena. pdf\n30 martxoa, 2017\nArrecife Energy Systems finalista izan da MIT Water Innovation Prize sarietan 9 apirila, 2018\nBizkaiak munduko ekintzailetza sarea indartu du SOSA enpresa-bizkortzailearekin hitzarmena eginez 9 apirila, 2018\nPlayStation Games Camp Bilbao Bizkaiaren 2. edizioa aurkeztu dute 16 martxoa, 2018\nDiseinu Sari Nazionalen 25 edizioen erakusketa 16 martxoa, 2018\n15 euskal startupek zubia ezarriko dute Bostonekin: MassChallengeBiscay 3 15 martxoa, 2018


Arabako Lautadan bertsotan: Familia, bertsoa eta txaranga ezohiko eskolan\n2013ko ekainaren 18a | Azken eguneraketa 09:24 Euskara\nArabako Lautadako bertso-eskolan belaunaldi bat baino gehiago elkartzen dira. Aski esperientzia berezia da urteen joanean Arabako Lautada eskualdean gauzatu dutena. Euskararen transmisioa eta erabilera helburu harturik, ikastola publikoko gurasoek bertsoa dute beren xedea lortzeko ardatz. Gurasoak, gazteak eta haurrak bildu dituzte egitasmoan. Bertsolaritzak gizartean egun duen lekuaz ari zela, planifikazioa eta sarea azpimarratu zituen Maialen Lujanbiok ekainaren hondarrean Bilbon BizBakek antolatutako Euskaraz bizi, sentitu, adierazi: Kultur-eduki erakargarriak sortzeko bideak udako ikastaroan. Lehenengo eta behin, bertso-eskolak aipatu zituen bertsolari txapeldunak: “Bertso-eskolen ideia, Xabier Amurizari zor diogun iraultzaren gakoa da. Bertso-eskolak bertsolariaren irudia desmitifikatu du, eta jendeari esan dio bera ere bertsotan ari daitekeela”.\nEta hemendik aurrera zer? Nondik dator etorkizuna? Ruiz de Pinedok eta Lafuentek adierazi digute: “Lehenengo, oraingoa zaindu behar dugu. Baliteke bizi izan duguna errepikatu ezina izatea, egoerak aldatzera egiten duelako, baina taldeak duen estimazioa sustatuko dugu, hurrengoan egingo diren ekintzetan eta burutuko diren egitasmoetan”.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Metal-eraikuntzen industrietako segurtasun-planak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Mantentze-lanen eta kalitatearen prozesuak eta kudeaketa (Modulua)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Metal-eraikuntzen industrietako segurtasun-planak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Mantentze-lanen eta kalitatearen prozesuak eta kudeaketa (Modulua)\n2 Fabrikazio Mekanikoa (Lanbide Arloa) 2 Fabrikazio Mekanikoen Industrietako Segurtasun Planak (Modulua) Fabrikazio mekanikoko produkzioaren programazioa (Heziketa Zikloa). Goi maila 2 Galdaketa eta pulbimetalurgiaren bidezko produkzioa (Heziketa Zikloa). Goi maila 2 Instalazioa eta mantenimendua (Lanbide Arloa) 2 Kalitatearen kudeaketa,laneko arriskuen prebentzioa eta ingurumen-babesa (Modulua) Gehiago ... 2 Lan Arriskuen Prebentzioa (Heziketa Zikloa). Goi maila 2 Lanbide Heziketa Mantentze-lan elektromekanikoa (Heziketa Zikloa). Erdi maila Mantentze-lanen eta kalitatearen prozesuak eta kudeaketa (Modulua) 2 Mekatronika Industriala (Heziketa Zikloa). Goi maila 2 Metal-eraikuntzak (Heziketa Zikloa). Goi maila Metal-eraikuntzen industrietako segurtasun-planak (Modulua) 2 Sekuritate baldintzetatik deribatutako arriskuak (Modulua) 1 Linea automatizatuen muntaia- eta mantentze-lanak (Modulua) 1 Muntaia- eta mantentze-lan elektriko/elektronikoak (Modulua) Guztiak ikusi ... gutxiago ...


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Elektroteknia (Modulua)" genre_facet:"Curriculumeko baliabideak" author_facet:"R-400"\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Elektroteknia (Modulua) Generoa / Forma: Curriculumeko baliabideak Egilea: R-400\nAutomatizazioa eta robotika industriala (Heziketa Zikloa). Goi maila 1 Beroa sortzeko instalazioak (Heziketa zikloa). Erdi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) Elektroteknia (Modulua) 1 Hozteko eta girotzeko instalazioak (Heziketa Zikloa). Erdi maila Gehiago ... 1 Instalazio elektriko eta automatikoak (Heziketa Zikloa). Erdi zikloa 1 Instalazio elektrikoak eta automatismoak (Modulua) 1 Instalazio termiko eta fluidodunen mantentzea (Heziketa zikloa). Goi maila 1 Instalazioa elektrikoak eta automatismoak (Modulua) 1 Instalazioa eta mantenimendua (Lanbide Arloa) 1 Lanbide Heziketa Mantentze-lan elektromekanikoa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) 1 Potentzia-sistemak (Modulua) 1 Sare elektrikoen eta transformazio-zentroen garapena (Modulua) 1 Sistema elektrikoak eta automatikoa (Modulua) 1 Sistema elektroteknikoak eta automatizatuak (Modulua) 1 Sistema elektroteknikoetako eta automatizatuetako proiektua (Modulua) 1 Sistema eta zirkuitu elektrikoak (Modulua) Guztiak ikusi ... gutxiago ...


Eibartarrak ramadana ospatzen - etakitto.eus\nEibartarrak ramadana ospatzen\nEibartarron jatorria ezberdina den bezala, ezberdinak dira gure ohiturak. Azken urteotan gora egin du erlijio musulmana duten eibartarren kopuruak eta, ondorioz, gero eta gehiago dira ramadana ospatzen dutenak. Musulmanen hilabete santua aurten apirilaren 13an hasi eta maiatzaren 12an amaituko da eta, betiko moduan, praktikatzaileek modu berezian bizi dute.\nMohammadreza Vakili ‘Behrooz’ eta Neama Fawzy aldizkari honetako ‘eibartHARTUak’ atalean ezagutu genituen. Bata Irangoa da, Egipton jaiotakoa bestea; pertsiarra da Behrooz, arabiarra Neama; baina biak dira musulmanak eta antzera bizi dute ramadana, jaioterritik urrun.\nRamadana islamiar egutegiaren bederatzigarren hilabetea da, eta erreta edo kiskalita esan nahi du euskeraz. Islamiar egutegia ilargiaren araberakoa da, eta ilargi berritik egun bi pasa ondoren hasten dira hilabeteak, ilgora ikusten hastean. Arabiarrek egutegi hau jarraitzen dute, baina pertsiarrek beste bat dute, Hejirako eguzki egutegia. “Dena dela, Irango musulmanek ramadana egiteko islamiar egutegia jarraitzen dugu”, diosku Behroozek.\nMusulmanak ez diren gehienei baraualdiaren kontuak ematen die atentzioa. Goizean hasten dute, eguzkiaren lehenengo izpiekin, eta gauera arte irauten du. “Hala ere, xiiten kasuan behintzat, baraualdiak kalte egiten badigu edo beste arrazoi logiko batzuengatik ezin badugu egin, jan edo edan dezakegu”, Behroozek dioenez.\nRamadanak Irango egunerokoa guztiz aldatzen du eta egunean zehar erritmoa lasaia den bitartean, “lan-ordutegia murrizten delako”, gauean demaseko bizitza dago. “Jatetxeak, tabernak, kafetegiak… jendez beteta egoten dira gau guztian, hilabete honetan herri guztiak bizirik egoten dira gauez”.\nRamadan sasoian janari bereziak prestatzen dituzte. “Haleem, ash, bamieh… horrelako jakiak”, Behroozen esanetan. “Goizean, baraualdia hasi baino lehen, okindegietan demaseko ilarak egoten dira ogi egin berria erosteko”.\nHemen Iranen baino eguzki ordu gehiago ditugu eta, ondorioz, baraualdiak gehiago irauten du, baina hori ez da oztopo Behroozentzat. “Hilabete amaieran 22:00etara arte itxaron beharko dut jan edo edateko eta, gero, 04:00etan esnatu behar. Ohitu beharko naiz, baina pazientzia praktikan jartzea da ramadanaren filosofia. Munduan milioika lagun daude ia janaririk gabe bizitzen, arazo handiekin. Guk, gauera arte itxaron behar dugu berriro jateko edo edateko, beste batzuek ez dute aukera hori”, diosku. “Ramadana hausnartzeko sasoia da”.\nRamadanean zehar Patuaren Gaua ospatzen da (arabieraz Laylat ul-Qadr), eta Xiitek ramadanaren 19., 21. eta 23. egunetan egiten dute, gertaera horren data ez delako zehatza. “Uste dugu hiru gau horietako batean Alak urte guztiko patua zehazten duela”, Behroozek dioenez. “Berebiziko gaua da guretzat. Ez bakarrik gure patua idazten delako, baizik eta mundu guztiarena”. Horretarako, gau guztian errezatzen dute.\nApaingarriak eta jakiak\nBehroozentzat bezala, Neamarentzat berezia da hilabete hau. Ramadana dela eta, etxea girotu du eta mahai gainean ez dira jaki bereziak falta. Bereziki iftarrean, hau da, ilunabarreko jatorduan. Eguneko beste jatorduak, goizeko 06:00ak inguruan egiten denak, suhur du izena. “Iftarrean datilak, esnea eta entsalada jaten ditugu, opilekin edo haragiarekin lagunduta; eta lora lehorrekin egindako edariak egiten ditugu, indarra hartzeko”, diosku. “Jatordu bereziak dira. Bestela, urtean zehar ez dut datilik jaten”.\nNeamarentzat zaila da familia eta jaioterritik urrun ramadana egitea, eta baita eguzki orduen ondorioz bere jaioterrian baino baraualdi luzeagoa egitea ere. “16 orduko baraualdiak egiten ditugu hemen”, dioenez. “Egipton ramadanak dena baldintzatzen du eta bizitza aldatu egiten da hilabete honetan zehar: lanordua murrizten da, batzuetan ez dago eskolarik…”. Hemen ez da horrela gertatzen eta Neamaren senarrak igartzen du. “Gaueko hamarretan amaitzen du beharra eta oso nekatuta etortzen da etxera. Ia ezin du jan ere egin!”, dio irribartsu.\nRamadana “poztasun handiko hilabetea” da Neamarentzat. “Egunean zehar baraualdia egiten dugu eta gauean Korana irakurri”, azaltzen digu. “Gainera, ramadana hasten denean etxe guztia garbitzen dugu eta plater berriak erosten ditugu”.\nEgiptoko kale guztiak apainduta egoten direla dio, “hemen Gabonetan egiten den antzera”, eta Neamak ramadanaren inguruko apaingarriekin girotu du etxea. Bere egongelan irakurri daitekeen bezala, ramadan mubarak (ramadan zoriontsua) opa diegu.\nBehroozislamislamaMohammadreza VakilimusulmanakNeama Fawzyramadana\n« Lur Korta aktore eta ipuin kontalariak eskainiko du bihar Zapatuko Ipuina Kristina Mirchuk, eibartar transkulturala »


Asisko Gutuna 22 by Baldo Calmaestra - issuu\n2010eko abuztua. 2. printzipioa. Eguneroko bizimodua:\nAsis Sarea eguneroko bizimoduan espiritualtasun frantziskotarra ezagutu edo partekatu nahi duten lagunen sare sozial irekia da. Edozein aukera dugula-eta, erraz erortzen gara geure burua besteak baino hobetzat edo gehiagotzat jotzeko tentazioan. Errealitatearen edozein barrutitan gertatzen da hori, baita mundu erlijiosoan edo fedekoan ere. Behin baino gehiagotan aurkitzen dugu geure burua besteari juzku egiten, hura norbera\ndenarekin edo norberak dakienarekin edota lortu duenarekin konparatuz. Asisko sareak haratago, bihotzaren hondoraino, begiratzera gonbidatzen gaitu, hor aurkitzen baitugu geure egia, dugun alde onenarekin eta geure muga eta ahuleziekin, horiek besteen antzeko egiten gaituztelarik.\nJakinduria eta xalotasuna Kristauok segurtasun-berme gisa sentitzen dugu, sarritan, geure fedea: nik Jainkoagan sinesten dut; horrek arrazoia ematen dit eta nirea da egia. Batzuetan halako ziurtasunez bizi dugu fedea, non ia zauritu ezinak sentitzen garen. Eta horrela jar dezakegu geure burua egian bizi ez diren besteen gainetik. Jainkoaz zerbait ulertu dugula uste dugun orduko, Haren jabe egiten gara: azkenean atzitu dugu Jainkoa, jada geurea da. Eta Haren jabe egiten garen orduko, hura joana da. Ni kristaua naiz, Jainkoak aukeratu nau, jada hobea naiz. Ziurtatua daukat nire salbazioa, bekatuz beteriko beste mundu horrek ez bezala. Bizitzan zehar ikasiz goazenak, apaltasuna irakatsi ordez, harro sentiarazten gaitu geure ezagutzaz eta esperientziaz, eta horrela aurkez gaitezke besteengana goitik behera begiratuz, haien bihotzaren juzku egitera ausartuz.\nFrantziskok jakinduria handia zuen Jainkoari buruz, baita giza errealitateari buruz ere. Horregatik jakinduria xalotasunarekin uztartu zuen. Agur, erregina jakinduria, Jaunak gorde zaitzala zeure ahizpa xalotasun garbi santuarekin. Ez dago jakinduriarik xalotasunik gabe, ez dago jakinduriarik geure txikitasunaz jabetu gabe. Jakinduria eta xalotasuna eskutik doaz, horrek kontraesana badirudi ere. Zorionekoak deitu zien Jesusek bihotzez pobre direnei, ezjakin direnei, misteriora pretentsiorik gabe, dena espero izanez, hurbiltzen direnei. Behartsua esku hutsik, dena emango zaiola uste izanez, aurkezten da bere Jaunaren aurrera . Jainkoaren begirada errukiorrera etengabe hurbiltzeak ematen digu geure errealitatearen neurria eta uzten digu espiritu horretatik besteei begiratzen. Hortik onar dezakegu geure hauskortasuna; jakin uste dugunak ez digu ezer ziurtatzen, ez gaitu inorengandik bereizten. Soilik Jainkoa da dakiena.\nEbanjelioko pasartea: Lk 18, 9-14a Honako parabola hau esan zien Jesusek beren buruak zintzotzat hartzen eta besteak gutxiesten zituzten batzuei: Bi gizon tenplura igo ziren otoitz egitera, bata fariseoa eta bestea zergalaria. Fariseoak, zutik, honela ziharduen otoitzean bere baitan: Ene Jainkoa, eskerrak zuri besteak bezalakoa ez naizelako: lapur, gaizkile edota adulteriogile; ezta horrako zergalari hori bezalakoa\nere. Astean bi bider egiten dut barau, eta ondasun guztien hamarrenak ordaintzen ditut. Zergalaria, berriz, urruti gelditurik ez zen begiak lurretik altxatzen ere ausartzen, baizik eta bularjoka ari zen esanez: Ene Jainkoa, erruki zaitez bekatari honetaz. Benetan diotsuet, azkeneko hau Jainkoarekin bakean itzuli zela etxera; fariseoa, berriz, ez.\nEspiritualtasun frantziskotarra ¿Nor zara zu, ene Jainko txit eztia? Eta nor naiz ni, zure morroi ezereza? Loretxoak kontakizunak dioenez, galdera hauek eginez aurkitu zuen anai Leonek Frantzisko, hau baso barruan otoitzean ari zela. Nor zara zu eta nor naiz ni? Aspaldiko galdera eta gaurkoa horixe: Jainkoaz galdetzea eta norbere nortasunaz galdetzea, horixe bizitzako galdera. Baina Frantziskoren galdera hori, galderaz gain eta bereziki, erantzuna da: ene Jainko txit eztia da Jainkoa, eta gizakia morroi ezereza. Izan da, hori Frantziskoren antropologia ezezkortzat hartu duenik, Frantziskok pertsonari balio gutxi emango balio bezala eta pertsonen toki eta balioa ikusiko ez balu bezala. Beste batzuk, alderantziz, hori buruargitasuntzat, egiatzat eta ebanjelioko orekatzat hartu dute; izan ere, Jainkoak goi-gaian jarri baitu gizakia eta bere Seme maitearen irudira sortu, baina horietan gizakiak ez du bererik ezer eta ezin da horietaz harro (5. Ahol).\n86 (85) Salmotik Makurtu belarria, Jauna, entzun; babestu nire bizia, zuri atxikia bainago. Zu zara ene Jainko: salba ezazu zerbitzari hau, zuregan baitut uste on; erruki nitaz, Jauna: zuri deika ari naiz egun osoan; alaitu zerbitzari honen bihotza, zuregana jasoa baitut gogoa, Jauna. Ona zara, Jauna, eta barkabera, Dei egiten dizutenentzat onginahiz betea. Makurtu belarria nire otoitzetara, Jauna, egin kasu nire erregu-oihuari.\nErakuts iezadazu, Jauna, zure bidea, zurekiko leial joka dezadan; Batu nire bihotza barnean, zureganako begirunean bizi nadin. Jauna, ene Jainkoa, bihotz-bihotzez eskertuko zaitut, niretzat duzun maitasunagatik, Herio-Leizetik atera nauzulako. Zu, Jauna, Jainko bihozbera eta errukiorra, haserregaitza, onginahiz eta leialtasunez betea: itzul niregana, erruki zakizkit.\nGutuneko azken hitzak Barrutik ulertzea eta entzutea da jakinduria. Eta hori ikasteko, begiak errealitatera makurtu behar dira, errealitatea existentziaren dohain gisa maitatuz.\n2010eko iraileko eguneroko ebanjelioa Egunero Ebanjelioa irakurri nahi duten lagunek, egun bakoitzari dagozkion irakurgaien arabera, hemen dauzkate iraileko erreferentzia guztiak: 1 2 3 4 5 6 7\nLk 4, 38-44 Lk 5, 1-11 Lk 5, 33-39 Lk 6, 1-5 Lk 14, 25-33 Lk 6, 6-11 Lk 6, 12-19\nMt 1,1-16.18-23 Lk 6, 27-38 Lk 6, 39-42 Lk 6, 43-49 Lk 15, 1-32 Lk 7, 1-10 Jn 3,13-17\nJn 19, 25-27 Lk 7, 36-50 Lk 8, 1-3 Lk 8, 4-15 Lk 16, 1-13 Lk 8, 16-18 Mt 9,9-13\nLk 9, 1-6 Lk 9, 7-9 Lk 9, 18-22 Lk 9, 43b-45 Lk 16, 19-31 Lk 9, 46-50 Lk 9, 51-56\n29 Jn 1,47-51 30 Lk 10, 1-12\nOharrak ·Asis Sareari buruzko informazioa hartu nahi izanez gero, edo gutun hau hilero hartzeko izen emateko, deitu 646-214896 telefono zenbakira edo bidali mezua asissarea@arantzazu.org helbide elektronikora. ·Asis Sarearen web gunean Gutun honen edukietan sakontzeko lanabes hau aurkituko duzu: Asisko Gutunaz, bakarka nahiz taldea lan egiteko iradokizunak. ·Diru-ekarpenak egiteko kontu zenbakia: 0182 0326 15 0201516844 (BBVA).\nAsisko Gutuna 22\nBeren eguneroko bizimoduan espiritualtasun frantziskotarra ezagutu edo partekatu nahi duten lagunen sare irekia


Munduko haize-errotarik altuena izanen du Nafarroak - euskalerria.eus\nMunduko haize-errotarik altuena izanen du Nafarroak\nEuskalerria Irratia 2017-12-29 09:09 Gizartea Nafarroa\nEslaban jarriko dute haize-errota hori. Nabrawind enpresa izanen da arduraduna. 160 metro izanen ditu, alegia, Singular eraikinaren bikoitza baino gehiago neurtuko du.\nUrtarrilaren 8an hasiko dira haize-errota berria Nafarroan jartzen. Nabrawind enpresa arduratuko da Munduko haize-errotarik altuena instalatzen. 160 metro izanen ditu eta muntaketarako ez ditu beharko garabirik. Probak eginen ditu errota horrek datozen 6 hilabeteetan. Proba horien bidez neurtuko dute datozen 25 urteetan zer nolako lana egiteko gai izanen litzatekeen eta hala erabakiko dute gero zenbateraino izan daitekeen onuragarria.\nNabralift izeneko teknologia berri honek kostua ere txikitzea ekarriko du, bataz beste, %15 eta %20 artean, kontuan hartu behar da haize-errota horiek zenbaterainoko altuera duten eta zenbaterainoko indarra duen aero-sorgailuak. Alde batetik, lehen ere aipatu bezala, garraiatzeko eta logistika lanetarako erraztasunak ekarriko ditu teknologia berri honek. Ez ditu garraiorako kamioi berezirik behar eta muntaketarako ere ez du garabi handiegirik behar. Bestetik, fabrikazioan ere erraztasunak eragingo ditu: ohiko haize-errotek baino pisu gutxiago du, %20 gutxiago erabiltzen dituen metalei esker. Eta azkenik, haize-errota hauek kokatuko diren tokietan ere hormigoi-blokeetan aurreztea ekarriko du: %30-%40 artean.\nNafarroan egindako teknologia aurreratuko haize-errotak dira Nabralift izenekoak. Zer berritasun ditu? Bada, muntaketa sistema berritzailea duela, errazagoa eta azkarragoa; erroten besoek mugitzeko duten sistema berriak, lurrazpian dituen eragingailu hidraulikoen bidez egiten du.\nNafarroatik nazioartera. Europan ohikoa izan da haize-errota altuen instalazioa, baina, gurean ez horrenbeste. Orain, haizearen indarra baliatuko dute Nafarroan ez ezik baina Espainian, Indian, Brasilen eta Txinan ere.


Tabakoaren erre usaina — Gaztezulo\nTabakoaren erre usaina\nTabakoaren erre usaina https://www.gaztezulo.eus/albisteak/tabakoaren-erre-usaina https://www.gaztezulo.eus/albisteak/tabakoaren-erre-usaina/@@download/image/59p37-3.jpg\nUrtarrilaren 1etik aurrera jarriko da indarrean Espainiako kongresuak urriaren 26an onartu zuen tabakoaren aurkako lege berria. Legeak eraginda, garai gogorrak datoz erretzaile gazteentzat.\nHala, ezin izango da erre ez lantokietan, ez osasun eta hezkuntza zentroetan, ez garraio publikoan nahiz geltokietan, ez kirol instalazioetan, ez kultur etxeetan, ez eta hainbat taberna eta diskotekatan ere, besteak beste. Horretaz gain, debekatua egongo da tabakoaren publizitatea egitea.\nGazte erretzaileen egoera bereziki zaila izango da legea indarrean jartzen denetik aurrera; izan ere, tabakoa erretzeko legezko adina, orain arte 16 urtetan zegoena, 18 urte izatera pasatuko da.\nIkastetxe eta lantokietan zer?\nLantokietan guztiz debekatua egongo da erretzea. Ez da erretzaileentzako gune berezirik jarriko, eta kalera irtetea izango da erretzeko aukera bakarra.\nUnibertsitate, institutu eta gainerako hezkuntza zentroetan ere ezin izango da erre. Lantokietan ez bezala, ikastetxeek aire zabalean izan ditzaketen eremuetara ere zabaltzen da erretzeko debekua, kafetegiak eta jangelak barne.\nOrain arte, erretzaileen guneak izan dira institutuko patioa, unibertsitateko lorategiak, eta kafetegia, batez ere. Halaber, tabakoaren kea ohikoa izaten da irakasleek bileretarako erabiltzen dituzten gela eta bulegoetan.\nLegearen arabera, hezkuntza zentroaren parte dira toki horiek guztiak, eta, horrenbestez, hemendik aurrera debekatua egongo da horietan erretzea. Beraz, ikasle eta irakasle guztiek txirrina jo arte itxaron beharko dute zigarroa pizteko.\nEuskal Herriko Unibertsitatearen kasuan, lantalde berezi bat sortu da, lege horren aurrean unibertsitateak hartu beharko dituen neurriak adosteko. Talde horretan, sindikatuek, langileek, ikasleek eta osasunaren profesionalek parte hartu dute.\nLantalde berezi honen lana ondorengoa izan da: Euskal Herriko Unibertsitateko zenbait campusen egoera aztertuta, eta legea kontuan izanda, unibertsitateko kide guztiei zein neurri aplika dakizkiekeen adostea. Azaroaren amaieran bukatu zuten lan hori, eta unibertsitateko gerentziari aurkeztu diote lana, beharrezkoak diren neurriak har ditzan.\nAisialdia eta festa\nParranda egiterakoan ere, zailtasunak izango dituzte erretzaile gazteek. Tabernen kasuan, 100 metro koadro baino gutxiagoko lokaletan, tabernako jabearen erabakia izango da bertan erretzea baimentzen duen edo ez.\nAldiz, 100 metro koadro baino handiagoak diren lokaletan alegia, jatetxeetan, dantzalekuetan, zinemetan, antzokietan edota beste edozein ikuskizun aretotan, erretzaileentzako gune bereziak prestatu beharko dira.\nBat ala beste izan, 18 urte baino gutxiago duten gazteek, ezingo dute sartu erretzea baimentzen duten taberna edo guneetan. Eskerrak, herriko jaietan, txosnak kalean jartzen diren, eta lege berriak ez duen oraindik horien kontrako ezer agindu!\nIpar Euskal Herrian, berdin\nAntza denez, laster egoera antzekoa izango da Ipar Euskal Herrian. Orain arte, Evin izeneko legea egon da indarrean Frantzian. Lege horren arabera, erretzaileentzako eta ez-erretzaileentzako gune bereiziak izan behar dituzte taberna, jatetxe eta gainerako espazio publikoek.\nDen den, neurri hori ez zaio nahikoa iruditzen UMPko Frantziako gobernuko alderdiko Yves Bur diputatuari, eta, urte bukaera baino lehen, espazio publikoetan erretzea debekatzen duen lege berria aurkeztuko du. Jadanik, indarrean daude antzeko legeak Europar Batasuneko beste bost herrialdetan: Irlandan, Italian, Norvegian, Maltan eta Suedian.\nLegea betetzen ez dutenak isun batekin zigortuko dituzte. Lehen aldiz behar ez den tokian erretzen harrapatuz gero, 30 euroko isuna ordaindu beharko du erretzaileak. 18 urteko edo gutxiagoko gaztea baldin bada, haren gurasoek egin beharko diote aurre isunari. Erretzailearen jokabide hori errepikatuz gero, isuna 600 eurokoa izatera irits daiteke.\nArau-hauste larrietan adibidez, legez debekatua dagoen lekuetan erretzen baimentzea edo zigarroak banaka saltzea, isuna 600 eta 10.000 euro bitartekoa izango da.a. Tabakoaren publizitatea egitea eta adingabeei tabakoa saltzea, arau-hausterik larrienak izango dira. Bi horiek 10.000 euro eta milioi bat euro bitarteko isuna jasoko dute.\nEta terapiak zer?\nErretzeari uzteko, mirari asko ikus daitezke telebistako iragarkietan: partxeak, liburuak, talde terapia, hipnosia, txikle eta gozokiak\nbaina, gobernuak emandako datuen arabera, erretzeari uztea lortzen dutenen %80k bere merituaz eta borondate indarrez lortzen du. Horrenbestez, Espainiako eta Frantziako gobernuek ez dute terapia horiek bultzatzeko dirulaguntzarik emango; beraren esanetan, ez dago terapia horiei buruzko froga zientifikorik.\nDatu horien kontra, Errioxako unibertsitateak egindako ikerketa aipa daiteke. Ikerketaren arabera, zientifikoki frogatuta gelditu da terapia horien eraginkortasuna, animaliekin egindako ikerketen bitartez, eta baita beste herrialde batzuetako esperientzia ikusirik ere. Hala ere, Espainian eta Frantzian, botika eta terapia horiek ez daude jendearen artean hedaturik, gobernuen dirulaguntza-falta dela eta.\nSalbuespen bakarra Nafarroa da, hango gobernuak finantzatzen baititu neurri horiek. Horretaz gain, hauxe proposatzen du ikerketa horrek: tabako kutxatila bakoitzaren prezioa 20 zentimo igoz gero, gobernu autonomikoek guztira 515 miloi euro gehiago jasoko lukete urtean, eta diru horrekin, 2,5 milioi erretzaileren terapia finantzatu daiteke, osasunaren gastua gehitu gabe, eta ez-erretzaileen zergak handitu gabe.\nMomentuz, gobernuek ez dute horrelako neurririk aurreikusten, eta, haiek diotenez, erretzeari uztea lortzen dutenek tabakoa erosten gastatzen ez duten diruarekin ordaindu liteke terapia; izan ere, urtean 800 eta 900 euro bitartean gastatzen ditu erretzaile batek tabakoa erosten.\nHala eta guztiz ere, enpresa eta erakunde askok aurreikusten dute horrelako terapia, eta ikastaroak doan egitea; esaterako, Euskal Herriko Unibertsitatean. Orain arte, tabakoa uzteko laguntza eskaini diete langileei, eta, lege berriak sor dezakeen egonezina ikusirik, laguntza hori ikasleei ere zabaltzea aurreikusten du.\nEraginkorra izango ote?\nOraindik ikusteko dago legearen eraginkortasuna nolakoa izango den, baina, momentuz, urtarriletik hona %4 murriztu da tabakoaren salmenta Espainian. Euskal Herrian, murriztu ordez, %0,3 gehitu da. Adituen esanetan, tabakoa erosteko Biriatuko muga pasatzen dutenei zor zaio neurri handi batean datu hori.\nNafarroan, erretzaile gehiago\nEustat-en datuen arabera, 2002. urtean, 16 eta 24 urte bitarteko gazteen %28,6 erretzailea zen Euskal Autonomia Erkidegoan, 1997an baino %4,2 gutxiago. Datu hori sexuaren arabera aztertuz gero, ikus daiteke oso alde txikia dagoela emakumezko eta gizonezkoen artean. Izan ere, gizonezkoetan %29,2k erretzen du, eta emakumezkoetan, aldiz, % 28,1ek.Nafarroan, gazteen artean tabakoa kontsumitzeko joera nabarmenagoa da. Izan ere, 16 eta 24 urte bitarteko gazteen artean %41ak erretzen du, eta ia ez dago alderik sexuen artean.\nDatu hauek kezkagarriak dira beste estatu batzuetako estatistikekin parekatuz gero. Esaterako, Kanadan 16 eta 19 urte bitarteko erretzaileak populazioaren %19 dira, eta Nafarroan, aldiz, adin tarte honetan populazioaren %38k erretzen du. Kopurua %43ra igotzen da 20 eta 24 urteko adin tartea aztertuz gero (Kanadan, %31). Beste era batera esanda, 75.000 erretzaile gazte baino gehiago daude Hego Euskal Herrian.\n"Ezin dugu poliziek bezala jardun"\nZarauzko Marmol Malecom tabernako jabeetako bat da Iraia Arana. Giro handiko taberna da; izan ere, Zarauzko hondartzako malekoian bertan dago. Egunez, kafea hartzera, kartetan edo xakean jolastera, eta batez ere, hondartzako bistez gozatzera hurbiltzen da jendea. Gauean, aldiz, festarako prestatzen da taberna, eta giro gaztea nagusitzen da bertan. Iraiak kontatu digunez, "Gure tabernak guztira 114 metro koadro ditu, baina komunak, biltokia, eta abar kenduta, 80 metro koadro geratzen dira jendearentzat. Lege horren arabera, 100 metro koadro baino gehiago dituzten tabernek espazioaren %30 erretzaileentzat prestatu behar dute, eta horrek eskatzen duen lanen kostuari aurre egin behar diete tabernariek. Guk ez dugu arazorik, aukeratu egin baitezakegu ea erretzea baimentzen dugun ala ez. Dudarik gabe, erretzea baimenduko dugu. Iruditzen zait, adin batetik aurrera, bakoitzak bere buruarekin nahi duena egiteko eskubidea duela; geure buruaren jabe gara, eta norbera besterik ez da sartu behar erabaki horietan".\n"Gezur bat gehiago"\nIzan ere, tabernari askoren ikuspuntua da Iraiak aipatzen duena; gainera, beren tabernan erretzea debekatzea askoz ere zailagoa da tabernarientzat. "Erretzea debekatuz gero, tabernariak ezin du kontrolatu ea zer egiten duten bezero guztiek. Ondorioz, legea betetzen dela kontrolatzeko modu bakarra da tabernariak berak polizia-papera egitea. Horixe besterik ez zitzaigun falta!".\nLege berria ez da tabernarien gustukoa; izan ere, beren lana zaildu egiten du kasu askotan, oztopo asko jarriz, baina laguntzarik eman gabe. "Lege berria gezur bat gehiago besterik ez zait iruditzen. Denok dakigu tabakoa txarra dela, eta, gobernuak horren kontra zerbait egin nahi izanez gero, debekatu egin beharko lukeela uste dut, beste gauza askorekin egiten duen bezala. Baina atzetik interes ekonomikoak daude; izan ere, zerga berezien bidez, estatuak diru asko jasotzen du tabakoaren salmentatik. Orain dela gutxi, denok ikusi dugu nola igo dituzten tabakoaren eta alkoholaren gaineko zergak, osasuna finantzatzeko. Hau da, esan genezake gure medikamentu eta erietxeak bi drogen bidez finantzatuak daudela".\nIa arnasa hartu gabe, aurrera jarraitu du Iraiak: "Legeak haiek egiten dituzte, baina, kasu honetan, tabernariak dira lege berri horren kaltetu bakarrak. Berriztapen-lanei aurre egin behar diegu gobernutik inolako dirulaguntzarik jaso gabe, eta, bien bitartean, haiek poltsikoak betetzen jarraitzen dute, beren azpijokoarekin. Baina ekonomikoa ez da kalte bakarra izango; nire ustez, lege berri horrek gauza asko aldatuko ditu gure festa giroan".\nErretzaile asko ez dira errealitateaz jabetzen"\nUnai Maizkurrena 23 urteko gazte baztandarra osasuntsu bizitzen ahalegintzen da. Ia egunero kirola egiten du, janaria zaintzen du, eta parrandan ateratzen den arren, neurrian ibiltzea gustatzen zaio.Unairen ustez, Espainiako Gobernuak tabakoaren kontra hartutako neurriak egokiak dira, eta horrexegatik, arraro egiten zaio erretzaileak legearekin hainbeste haserretu izana: "Ez dut ulertzen erretzaile askoren jarrera. Badirudi erretzaile asko ez direla jabetzen tabakoak zer nolako kalteak eragin ditzakeen beraien inguruko ez-erretzaileengan. Leku publiko batean erretzen duenak, jakin behar du bere ke hori kalte egiten ari zaiola ondokoari, eta erretzaile pasibo askok osasun arazo larriak izan ditzaketela zuzenean zigarro bat bera erre gabe. Hori ulertzen ez duena, oker dabil".\nGai honetaz behin baino gehiagotan mintzatu dela antzematen zaio Unairi; izan ere, zalantza askorik gabe erabiltzen ditu kontzeptu asko: "Nire lagun asko erretzaileak dira, eta askotan mintzatu gara honetaz. Hemen eskubideak eta bakoitzak nahi duena egiteko askatasuna aipatzen dira, eta nik ez diot ukatu inorri tabakoa erretzeko eskubidea, edo beste edozein droga hartzeko. Baina nik aitortzen diodan bezala, erretzaileak aitortu behar du ez duela niri kalte egiteko eskubiderik. Errespetu kontua da, azken batean".\nDena den, oro har tabakoaren kontrako legearekin ados egon arren, Unaik Espainiako Gobernuaren jarrera kritikatu du: "Alkohola eta tabakoaren bitartez jasotzen dituen zergekin, gobernuak diru mordoa eskuratzen du urtero. Dirutza hori erretzaileei terapiak ordaintzeko balia daiteke. Bestela zer egin behar da? Tabakoak hil egiten duela aldarrikatu, eta diru hori ejerzitoari eman?".\nHorrez gain, txikienengana jotzea leporatzen dio Unaik gobernuari: "Zergatik ez du tabakoaren multinazionaletara jotzen? Zergatik ez da legez debekatzen, tabakoari alkitrana bezalako osagai kaltegarriak botatzea? Azken finean, tabakoak minbizia eragiten duten hainbeste substantzi baditu, horiek debekatzea da lehen pausoa. Baina gobernuak ez du ausardiarik korporazio handien kontra jotzeko, eta hori da paradoxa harrigarriena".\nBaina, beteko al da legea? Taberna txikien jabeek, esaterako, posible izango al dute erretzaile eta ez-erretzaileen artean sor daitezkeen tentsio uneak baretzea? "Egia esan, zaila ikusten dut. Tabernari askok oso gaizki pasatuko dute, eta ikusiko da. Euskal Herrian oso errotuta dago tabakoaren kultura", dio Unaik.


PSE-EEk Aieteko anbulategia eraikitzeko eskatu du - Irutxuloko Hitza : Irutxuloko Hitza\nMozioa aurkeztuko du PSE-EEko zinegotzi Marisol Garmendiak\nDuela aste batzuk Aieteko bizilagunek bilera egin zuten, anbulategiaren kokalekua erabakitzeko. (Argazkia: Lide Ferreira)\nPSE-EEk mozioa aurkeztuko du hil honetako udalbatzarran, Aieteko anbulategia eraikitzen hasteko eskatuz. Horrela, polemika alde batera utzi eta Aieteko bizilagunen beharrei erantzuna emateko eskatu du PSE-EEko zinegotzi Marisol Garmendiak.\nGarmendiaren esanetan, Eusko Jaurlaritzak eta Udal Gobernuak alde batera utzi behar dituzte lur zatien inguruko polemikak, eta bizilagunen eskareei entzun: “Sortu duten polemikak ez du zentzurik, oinarrian biek berdina nahi dutelako, anbulategia egitea, hain zuzen ere. Beraz, lur zatien inguruan eztabaidatzeari utzi eta behingoz anbulategia egiteko eskatu nahi diegu”.\nAieteko bizilagunek duela aste batzuk egindako bileran anbulategia Caridad komentuaren aurreko lur zatian kokatzea erabaki zutela gogora ekarri du zinegotziak: “Osakidetzak gainera badu Eusko Jaurlaritzaren aurrekontua eraikina egiten hasteko; beraz, ez dakigu zergatik itxoin duten lau urte hauek behar hori asetzeko”.


Loratzen - Diario de Noticias de Navarra\nkarmele jaio 26.02.2021 | 00:47\nGasteizko kaleetan, egunotan, hainbat zuhaitz daude dagoeneko loratuta. Eta atzo kaletik telefonoz hitz egiten nindoala bat batean beste aldekoak esaten zidana entzuteari utzi nion nire atentzio guztia zuhaitzaren lore more ta zurietan harrapatuta gelditu zelako. Zer esan didazu?, galdetu nion berriz lurra hartzean. Ez dut entzun, moztu egin da, esan nion. Gezurra. Nire burua izan zen moztu zena. Une batez ihes egin nuen. Laneko kontuak ari zi-tzaidan kontatzen telefonoaren bestaldetik, eta nik une batez alde egin nuen egunerokoaren lurralde horretatik eta hasperenen munduan sartu nintzen, edertasunaren munduan. Loratu egin dira berriz, pentsatu nuen. Beti loratzen dira, azkenean.\nTelefonoa eskegi ondoren, pentsatu nuen zuhaitzei gertatzen zaien bezala ere gertatzen zaigula askotan pertsonei. Batzuetan loratu egiten garela, batzuetan barruan dugun onena eta ederrena ateratzen dela, eta, aldiz, beste batzuetan hor barruan gertatzen dela eta gure adar biluziak baino ez ditugula erakusten. Baina beti ez dugu kontuan hartzen zuhai-tzak eguzkia, ura, epeltasuna behar izan dituen bezala, guk ere behar ditugula elementu eta baldintza batzuk loratu ahal izateko.\nGero eta argiago daukat jendea zaindu gabe ezinezkoa dela jendea loratzen ikustea, haiengandik onena irtetea. Batzuetan nahikoa da jendeari zelan dagoen galde-tzea, edo gaur itxura ona duela esatea, edo aspaldi komentatu zizun zerbait gogoratzen duzula erakustea, pertsona horren begietan zerbait pizten dela ikusteko. Bat batean norbaitek ura, eguzkia eman diela ematen du. Eta bere onena ateratzen hasten dira. Loratzen hasten dira.\nPertsonak zaintzeaz ari garenean, askotan umeen, nagusien edo muga fisiko edo psikologikoren bat dutenen zaintza datorkigu burura, baina zaintza askoz gehiago da. Zaintza bada ere egunero gure inguruan dauden pertsona guztiei atentzio pixka bat eskaintzea. Hain justu nik atzo telefonotik deitu zidanari eskaini ez niona, bide batez esanda. Gaur berriz deitu beharko diot, kontatu zidana errepikatzeko eska-tzeaz gain, zelan dagoen galdetzeko.\nCivivox acerca el arte y la cultura a Pamplona de manera gratuita\nLa DGT anuncia que en Navarra incorporará cuatro examinadores a Tráfico\nLa negativa a dar un cigarro pudo iniciar la paliza mortal al repartidor en Logroño\nSanfermines 78 pide al Parlamento que reclame desclasificar documentos\nSalud Pública: sorprende el ascenso de la mortalidad, la situación "se reconducirá"\nLas obras para aligerar los atascos de Zizur Mayor durarán tres meses


Aranzadi | Zientzia Elkartea · Society of Sciences · Sociedad de Ciencias · Societé de Sciences » Mila esker “Golindo”\nMila esker “Golindo”\nZoritxarrez, joan berri zaigu José Luis Albizu Mayoz, Golindo baserrian (Getaria 1935) sortua eta “Golindo” goitizenez ezaguna. Golindo gizon haundia zen, ez gorputzez, baina bai bihotzez eta jakinduriaz.\nGaztetatik erakutsi zuen naturarekiko zaletasuna eta jakinmina. Lehenengo pausoak Pagoeta mendi-elkartean eman zituen eta 1969an Zarauzko Izadi Natur taldeko sortzaileetako bat izan zen, beranduago Arkamurka taldea izena hartu zuena.\nEz zen ez Golindo geldik egotekoa eta jakinmin haundia zuen naturarekiko. Tximeletak ikertzen hasi eta likenek atentzioa ematen bazioten ere, zalantzarik gabe, mikologia izan zen Golindorengan jakinmin haundiena sortu zuen zientzia eta urte luzez jardun zuen onddoei begira. Aintzindari izan zen, besteak beste, dunetako perretxikoak ikertzen, Xabier Laskibarrekin batera. Urte askotako mendi-irteera eta ikerketen fruitu izan zen Joxepo Teres-ekin batera Golindok argitaratutako “Urola Kosta bailarako perretxikoak” liburu bikaina (Zarauzko udala, 2009).\nLezkadietako onddoen inguruko lan entzutetsu batean parte hartu zuen Golindok (Olariaga, Terés & Albizu, Zizak 11:65-93. 2015) eta Clavaria griseobrunnea espezie berriaren aurkitzaile ere izan zen (Crous et al., Persoonia 37: 239. 2016). Bere ibilbide oparoaren aitorpen gisa Pseudosclerococcum golindoi espeziea berria bere omenez izendatu genuen (Olariaga et al., Mycological Progress. 18:895-905. 2019).\nPerretxikoak ez ziren izan, ordea, Golindorin jakinmin iturri bakarra. Bere azken urteetan, genealogia eta historia ikerketetak burutzen eman zuen denbora asko. Makina bat jendek zor dizkie Golindori beraien zuhaitz genealogikoaren nondik-norakoak, Golindok gustora ikertutakoak.\nBerak ikertu zituen desagertutako eta ia ahaztutako Zarauzko Txiliku baserrien historia bitxiak edo Anoeta herriko bere Mayoztar arbasoen kontuak. Askizuko Urkidi baserria (Getaria) bere amaren sorleku izanik, Askizuko baserrietako XVI-XIX mendeetako dokumentu zaharrak biltzen ere eman zituen urteak, Oñatiko protokolo artxibura, besteak beste, txango ugari eginaz. Golindoren jakinduria harrigarria zen. Ez zegoen Urola Kostan ezagutzen ez zuen mendirik, baserririk edo txokorik, eta euskera aberatsean azaldu ohi zituen guzti hauen nondik-norakoak. Gutxik ez bezala ezagutzen zuen bere eskualdea. Beti ikasten genuen zer edo zer berarekin egonda.\nGolindok mikologiari egindako ekarpena garrantzitsua da oso, baina apala da, ordea, eman digunaren aldean. Berak esan ohi zuen mikologiak eman dion gauzarik haundiena Aranzadiko mikologia saileko kuadrila eta lagunak izan zirela. Eta hala da, mikologia triste dago gaur mikologo bat galdu duelako. Baina batez ere, bihotz haundiko gizon bat galdu dugu, beti alai eta humoretsu zegoena, entzuteko prest, faltan izugarri botako dugun lagun haundi bat.\nAgur eta ohore, goian bego


Leyden ontzi - Wikipedia, entziklopedia askea.\nLeyden ontzia edo leyden botila beirazko ontzi edo botila batekin egindako gailu elektriko bat da, karga elektrikoak metatu eta gordetzea ahalbidetzen duena. Historiako lehenengo kondentsadore elektrikoa izan zen.\nLeyden ontziaren ideia bi aldetatik deskubritua izan zen independenteki: Batetik, 1744an Ewald Georg von Kleist zientzialari eta legelari alemaniarrak beirazko ontzi bat aluminiozko paperez bildu zuen eta igurzteko makina batez aluminioa elektrikoki kargatu zuen. Saiakuntza hartan Kleistek deskarga nabarmena jaso zuen. Bestetik, 1746an eta Kleisten saiakuntzaren berri izan gabe, Pieter van Musschenbroek fisikari herbeheretarrak, Leidengo Unibertsitatean lanean zebilelarik, saiakuntza bat burutu zuen urez betetako ontzi batek karga elektrikoak pilatu zitzakeen jakiteko asmoz. Ontzia tapoi edo buxon batez itxita zegoen, zeina metalezko hagaxka batek zeharkatzen baitzuen, uretan murgilduz. Ontzitik kanpo geratzen den hagaxkaren zatira elektrikoki kargatutako eroale bat hurbildu zuen. Saiakeran zehar, Musschenbroeken laguntzaile batek eroalea ontzitik banatu ondoren deskarga elektriko bortitza jaso zuen eskua hagaxkara hurbiltzean.\nUrtebete beranduago, William Watson britainiarrak, ontzia eztainuzko xafla batekin bilduz gero deskarga handiagoa ematen zuela ikusi zuen. Aurkikuntza berrien harira, Jean Antoine Nolleti ura eztainuzko xaflengatik ordezkatzea bururatu zitzaion, Layden ontziari behin betiko diseinua emanez.\nLeyden ontziak erakustaldi publikoetan erabiltzen hasi ziren elektrizitatearen ahalmena agertzeko. Erakustaldi horietan animalia txikiak (xaguak eta txoriak, besteak beste) hiltzeko gai ziren deskargak sortzen zituzten.\nDaniel Gralath fisikari poloniarra lehendabizikoa izan zen karga gordetze ahalmena handitzeko asmoz zenbait hontzi paraleloan konektatzen.\nXX. mendearen hasieran, Leyden ontziaren tamaina handiegiak, dielektrikoen hobekuntzak eta irrati-teknologia berriaren aplikazioan Leyden ontziak sortzen zuen induktantzia eta erresistentzia ez desiragarriak kondentsadore konpaktu modernoen asmakuntzara eraman zuten, Leyden ontzia baztertuz.\nAzken aldaketa 15 abendua 2019(e)an, 13:18(e)tan\nOrriaren azken aldaketa: 15 abendua 2019, 13:18.


"Inoiz ez diot utzi libre izateari; kartzelan ere libre izan naiz" - Bizkaiko Hitza\n“Inoiz ez diot utzi libre izateari; kartzelan ere libre izan naiz”\n2016, ekainak 17 Bizkaia, Elkarrizketa 493\nKalean da Jone Amezaga (Errigoiti, 1990). Duela urte eta erdi, 2014ko abenduaren 15ean atxilotu zuten Gernika-Lumon, pankarta bat jarri eta terrorismoa goratzea leporatuta. Eta, zigorra 18 hilabetekoa izan arren, kartzelatu egin zuten. Libre mugimenduak Amezagaren kontrako epaia salatzeko ekinbideak bultzatu zituen orduan. Asteburu batez, herri oso bat aterki bihurtu zen.\n18 hilabeteko kartzela zigorra betetzera kondenatu zintuzten. Bi urte baino gutxiagoko zigorra. Zergatik sartu zintuzten kartzelan?\nHori jakin nahiko nuke. Esango nuke interesen bat zegoela atzean, tema handia baitzuten urte eta erdiko zigorra izanda ere ni kartzelatzeko. Baina galdera horri kartzelatu nindutenek erantzun beharko liokete.\nZure gurasoei egindako elkarrizketa batean, amak esan zuen gogorra zela pentsatzea esku beltz bat zegoela zu kartzelan sartzeko asmoz. Esku beltz hori sumatu zenuen zuk ere?\nBai, eta, gainera, esku beltz hori ez zetorren Espainiatik, Euskal Herritik bertatik zetorren eskua zen, eta horrek zer pentsatu ematen du. Zenbaitetan, aurpegi bat erakusten dute, baina, gero, haien esanetara dagoen Poliziak beste gauza bat erakusten du bere ekinbideekin. Beraz, ulertezina egiten zait.\n2014 azaroaren 26an, etxetik alde egiteko erabakia hartu zenuen. Nola barneratu aurrerantzean bizimodua ez dela bera izango?\nOrdu hartan ez nintzen kontziente nire bizimodua aldatzera zihoala; helburua zen ezkutatzeko leku bat topatzea eta atxiloketa saihestea. Bizimodua aldatuko zitzaidala banekien, baina ez nuen barneratua. Ziurtasunik eza handia zen, eta ez nekien zer gertatuko zen.\nGernika-Lumon urte askoan ikusi gabeko herri mugimendua piztu zen, zure kontrako zigorra salatzeko. Nola bizi izan zenuen hori?\nPozik, ez nuelako espero halako mugimendurik sortuko zenik. Imajinatzen nuen hainbat mobilizazio egingo zituztela herrian, baina ez horrenbesteraino. Zorionez, aukera izan nuen herrian gertatzen zenari ezkututik kasu egiteko, eta ukitu egin ninduen. Herrian maitatua nintzela ohartzen nintzen, jendeak babesa erakutsi zidan, eta hori oso polita da.\nSentitu nuen babes horrek guztiak, gainera, kartzela barruan ere libre egin nau. Alde horretatik, esan behar dut kartzelara indartsu sartzeko lagundu zidala, eta aurrera egiteko egunez egun.\n‘Herri librean’, ezkututik gizartera ateratzeko aukera ere izan zenuen. Zuk esana da herritarren konpromisoak egin zintuela libre asteburu hartan. Hala ere, zu atxilotzeko agindua zuen Poliziak, eta ezkutura bueltatu zinen. Nola da posible egoera horretan libre izatea?\nFisikoki askatasuna kendu arren, libre izatearen sentimendu hori askoz handiagoa da. Zaila zen atxiloketa saihestea, haiek botere handiagoa dutelako. Baina ni libre sentitu naiz, eta hori, hein handi batean, herriak eman didan arnasagatik izan da.\nPankarta bat eusteko jarritako makila batean aurkitu zituzten hatz markak zureak omen zirela… Zure kontrako froga sendorik ez zutela salatu izan du sarritan zure abokatuak.\nHerri honek bizi izan duen errealitatearen parte da hori ere. Zenbat jende joan den kartzelara jardun politikoagatik edo herri honen alde borrokatzeagatik. Kartzelatzeko argudioak, askotan, asmatutakoak izan dira, jukutriak izan dira. Nire kasuan bezala, baita beste askotan ere. Zoritxarrez, errealitate hori oraindik existitzen da; horregatik, epaiketa politiko denak amaitzeko borrokan jarraitu beharra dago.\nAuzitegi Nazionalera joan behar dugun bakoitzean, zelanbait, euskaldunak epaituak gara hara heldu aurretik. Gure aurkako frogak izan ditzakete, edo asmatu, baina zure hitza da, haien berbaren kontra. Kontua da zure berbak ez duela baliorik, eta haienak bai.\nZure kasuan, nola egin zenion aurre horri?\nEgia esateko, hain surrealista iruditzen zitzaidan egoera ez nuela imajinatzen kontu horregatik kartzelan amaituko nuenik. Inoiz ikusi gabeko pankarta batean nire hatz markak agertu zirela… Eta, Auzitegi Nazionalera deklaratzera joan nintzenean, ez nekien zein pankartari buruz ari ziren ere. Baina, era berean, surrealista izan arren, haien esku nengoen, eta nahi zutena egin ahal izan zuten. Hori benetan tristea da.\nZure kontrako epaia bidegabekeria zela salatzeko idatzi bat atera zuten, eta gizarte, kultura, kirol, politika… arloko jende askok eman zuen atxikimendua, baita herriko zenbait udaltzainek ere.\nBai, eta horrek indarra eman zidan. Ikusi ahal izan nuen jende askok onartu zuela nire kontrako epaia injustua zela. Atxiloketa ezin zitekeen saihestu, baina sekulako pausoa izan zen herri oso bat kontziente izatea nire kontrako epaia injustua zela.\nAsteburuan zu atxilotzeko ahaleginik ez zuten egin. Zergatik?\nModu batera edo bestera, hasieratik saihestu nahi zuten herri harresietako atxiloketa eredua. Asteburuan herri batean sartzea eta atxiloketa bortitz bat egitea politikoki ez zen egokia haientzat, eta uste zuten astelehenean jende gutxiago egongo zela niri babesa ematen; hartara, errazago izango luketela ni atxilotzea. Heldu, atxilotu eta eraman. Hori zen beraiek nahi zutena, orduak luza zitekeen atxiloketa izan beharrean.\nHala ere, jende bete plazaren aurrean atxilotu zintuzten, modu bortitzean.\nNahiko gogorra izan zen momentu hura. Badatozela entzuten nuen, baina ez genuen espero merkatu plazara sartuko zirenik astelehen batean. Azkenean, baina, horrela izan zen, eta gogorra egin zitzaidan jendea jipoitzen ari zirela ikustea: etxekoak, lagunak… Ni babesteagatik kolpatu zituzten, eta urduri jarri nintzen. Buruan dudan imajina da lurrean zeudenei kolpeka ari zirela, edadeko emakume bat erortzen ikusi nuen… Oso gogorra egin zitzaidan, eta amaitzea nahi nuen; eraman nintzatela, egoera hura amaitzeko.\nLehenengo hiru hilabeteak bakartuta izan zintuzten. Zelan ikasten da kartzelan bizitzen?\nHasierako hilabeteetan ordu gehienak ziega barruan ematen nituen, eta errutina bat finkatu nuen: Ohetik jaiki, irakurri, telebista ikusi, gutunak idatzi… Patioko orduetan ariketa fisikoa egiten nuen. Zaballan nintzela, irrati bat ere banuen, eta Hala Bedi irratia entzuten nuen; zelanbait, gertutasunaren sentsazioa ematen zidan. Lehenengo egunetan, gainera, nire atxiloketari buruz ari ziren, eta ama entzun ahal izan nuen elkarrizketaren batean, baita lagunen bat ere… Ikasi beharra dago, eta ikasten duzu. Espabilatzea besterik ez duzu.\nZer da emakumea izatea kartzela barruan?\nNik Avilako kartzelan (Brieva) eman dut denbora gehiena, eta hura emakumeentzako kartzela bat da. Beste kartzela batzuk gizonezkoentzako kartzelak dira, eta emakumeentzako modulu bat dute. Han sartzen gaituzte, baina ekintzak eta gauzak egiteko aukerak mugatuta daude; gizonentzakoak dira, eta emakumeak nahiko bakartuta bizi dira. Ni, Zaballan eduki nindutenean ez nintzen txabolotik irteten. Baina errealitatea hori da, gizonezkoentzat pentsatutako kartzelak direla, emakumeak modulu batean sartzen dituztela eta ahal duten moduan moldatu behar dutela. Gizonezkoak baino egoera gogorragoan bizi dira, aukera berdintasunik ez dutelako. Nik, baina, ez dut hori bizi izan, eta jarduerak egiteko aukerak izan ditut. Bigarren graduan eduki naute, eta patioko ordu gehiago ere banituen. Beraz, beste asko baino egoera hobean bizi izan naiz ni kartzelan egon naizen bitartean.\nKartzela barruan, irribarre egin daiteke?\nBai, egin daiteke. Asko, gainera. Garrantzitsua da umorea ez galtzea, eta egoera atseginak bilatzea. Jende eta errealitate asko ezagutzen dituzu, eta behar duzu momentu ezberdinak konpartitu. Nik barre asko egin dut kartzela barruan, eta behar duzu. Ilusioak, ametsak… Bizirik zauden heinean, behar duzu zoriontsu izan.\nBeraz, aldi onak ere eman dizkizu.\nHein handi batean, zuk egiten duzu momentu horiek onak izatea. Euskal Herritik heltzen ziren albiste onak poztasunez hartzen genituen; esate baterako, akordioak lortuta kartzela saihestu dutela hainbat herritarrek. Heltzen zitzaizkidan gutunak ere haize freskoa hartzea bezala zen.\nKalera ateratzeko eguna helduz doan heinean, nola prestatzen duzu zeure burua horretarako?\nEgia esateko, neure buruari esaten nion ez nuela sinetsiko atea zeharkatu arte. Urduri nengoen, baina ez uste nuen beste. Bestalde, pena ere eman zidan barruan utzi dudan kideagatik; gogorra egin zitzaidan, eta gogorra da oraindik.\nAipatu izan da zure aurkakoa zigor eredugarri bat izan dela. Eraginik izan du?\nEz, eta, hein handi batean, lanean jarraitzeko gogoarekin bueltatu naiz. Kikiltzeko helburua zuen zigor eredugarri horrek, baina nigan ez du ezer aldatu. Lan egiteko gogotsu nator.\nZigorra beteta, orain kalean zaude. Libre zara?\nInoiz ez diot utzi libre izateari. Metaforikoa ematen duen arren, “zuek egin nauzue libre”, esan nuen kartzelara joan aurretik ere. Libre sentitzen nintzen, eta kartzelan izan naizenean ere libre sentitu izan naiz. Nire konpromisoa, ideiak eta borrokatzeko gogoa, ez dizkidate kendu, eta ez dizkidate kenduko.\nBizi izandakotik zein irakaspen atera duzu?\nHonek guzti honek erakutsi dit herri honek baduela gaitasuna borrokarako, mobilizatzeko, eta nahi duguna lor dezakegula. Gauzak alda daitezkeela sinetsi behar dugu, eta ditugun ametsak egia bihurtu.


Euskal Kostaldeko Geoparkeak bisita gidatu eskaintza berezia prestatu du gabonetarako - Geoparkea - Flysch & Karst experience\nEuskal Kostaldeko Geoparkeak bisita gidatu eskaintza berezia prestatu du gabonetarako\nBisita gidatu aukera zabala eskainiko du Geoparkeak abenduaren 19tik urtarrilaren 3a bitarte.\nEuskal Kostaldeko Geoparkeak familia osoari zuzendutako bisita gidatu eskaintza prestatu du gabonetarako eta proposamen ezberdinak eskainiko ditu bertako ondare geologikoa, kulturala eta naturala ezagutu eta bizi ahal izateko.\nBesteak beste, Geoparkeko flyscha uretatik ezagutzeko itsas-ibilaldiak, Geoparkearen barnealdean familiartean egiteko jarduerak edota proposamen kulturalak eskainiko ditu Geoparkeak Deban, Mutrikun eta Zumaian.\nBisita gidatuen egutegia, informazio osoa eta ordutegiak hemen kontsulta daitezke eta erreserba web-orrialdean bertan egin daiteke.\nGainera, bi tailer ere egingo dira Geoparkean gabon hauetan: alde batetik, abenduaren 26an, larunbata, Deban, Mutrikun eta Zumaian hainbat parke eta lorategi aukeratu ditu Hegaztien neguko zentsua egiteko, eta bestalde, inguruko animaliak ezagutzeko oinatzen tailerra antolatu du Itziarren, abenduaren 30ean, asteazkena.\nBizi gabonak Geoparkean!


Artxibategien zerrenda | Oroiteria\n1936ko estatu kolpearen eta ondorengo gerra eta diktaduraren arrastoak aurkitzea ez da lan erraza. Informazio iturri oinarrizkoenetakoak dira tokian tokiko testigantzak eta udal zein eliza artxibategiak eta garaian garaiko prentsa. Baita foru aldundietako liburutegiak eta euskal administrazio desberdinetako artxibo historikoak eta erakunde zenbaiten agiritegiak ere. Behin hortik aurrera, Espainian zehar barreiatutako hainbat artxibategi militar eta administratibo desberdinetan aurki daitezke agiriak-eta. Baita Frantzian, Erresuma Batuan, Ameriketako Estatu Batuetan eta beste hainbat herrialdetan ere. Segidakoak ez dira informazio eta agiri biltegi bakarrak, baina bai memoria egiteko ezinbestekoetakoak. Amaieran, agiritegien gida orokorraren PDFa dago irakurgai.\nAhotsak, Euskal Herriko Hizkerak eta Ahozko Ondarea\nFuntsak: Ahozko historia. Euskal Herri osoko ia 5.500 testigantza. Bideoan zein audioan jasota. Euretako askok hitz egiten dute gerrako bizipenez.\nEgoitza: Eibar, Gipuzkoa.\nTelefono zenbakia: 00 34 943 121 775\nAndres Prieto Aranaren Artxiboa\nFuntsak: II. Mundu Gerran borrokatu ziren euskal gudarien inguruko agiritegi hau Eibarko Udal Artxiboan dago.\nTelefono zenbakia: 00 34 943 70 84 22\nFuntsak: 50.000 euskal herritarrek nozitutako jazarpenaren inguruko agiriak, testigantzak, argazkiak...\nTelefono zenbakia: 00 34 943 46 61 42\nFuntsak: Araba, Bizkai eta Gipuzkoako 1900. urtera bitarteko jaiotza, heriotza eta ezkontza datuak eta dozenaka artxibo publiko Internet bidez kontsultatzeko gunea.\nFuntsak: Eusko Jaurlaritzaren gerra garaiko agiriak, Espainiako hainbat artxibategitatik ekarritakoak eta bilduma pribatuetako aleak.\nTelefono zenbakia: 00 34 944 03 27 80\nEuzkadiko Gudontzidia (1936-1939)\nFuntsak: Euzkadiko Gudontzidiko kideen, antolaketaren, ontziteriaren eta ibileren berri on-line jasotzeko aukera.\nFuntsak: EAJren artxiboak. Baita hainbat kultur eta politika erakunde, enpresa eta banakorenak ere. Eusko Gudarosteetako tropen inguruko agiriak, milaka argazki eta bestelako material grafiko ugari ere badaude.\nEgoitza: Bilbo (Bizkaia).\nTelefono zenbakia: 00 34 94 405 64 50.\nFundacion Popular de Estudios Vascos\nFuntsak: Gipuzkoako Gerra Junta Karlistaren aginduetara aritu ziren milaka erreketeren fitxak eta informazio osagarria.\nGipuzkoako Probintzia Artxibo Historikoa\nFuntsak: Ondarretako eta Saturrarango preso ugariren inguruko espetxe txostenak.\nEgoitza: Oñati, Gipuzkoa.\nTelefono zenbakia: 00 34 943 023 330\nFuntsak: Aranzadi Zientzia Elkarteak 2002tik aurkitu dituen 50.000 euskal herritar jazarriren inguruan aurkitu eta sortu dituen agiri, txosten eta grabaketak.\nTelefono zenbakia: 00 34 94 403 28 46\nHuarte Jauregui Bilduma\nFuntsak: Espainiako II. Errepublikaren aldeko agintari politiko eta militarren agiri ofizialak, gutunak, afitxak, argazkiak... Baita Francoren aldekoenak ere.\nEgoitza: Renoko Unibertsitatea, Nevada (Ameriketako Estatu Batuak)\nTelefono zenbakia: 00 1 775 682 5590\nIpar-Mendebaldeko Tarteko Artxibo Militarra\nFuntsak: Hego Euskal Herriko epaitegi militarretako agiriak, hamaika euskal herritarren aurka egindako epaiketa txostenekin.\nEgoitza: Ferrol, Galizia.\nTelefono zenbakia: 00 34 981 319 009\nFuntsak: Araba, Bizkai eta Gipuzkoako prentsa historikoa eta aldizkari ofizialak Internet bidez kontsultatzeko aukera ematen du.\nFuntsak: Nafarroako Inkautazio Batzordeak eta (Hego Euskal Herria hartzen zuen) VI. Erregio Militarreko Erantzukizun Politikoen Epaitegiak sortutako agiriak. Baita Francoren alde borrokatu zirenen fitxak ere. Agirietako asko Internet bidez kontsultatzeko aukera dago.\nTelefono zenbakia: 00 34 848 424667\nNafarroako Oroimen Historikoari Buruzko Dokumentazio Zentroa\nFuntsak: 1936tik 1975era bitartean Nafarroan jazarritako milaka herritarren inguruko informazioa.\nNazioarteko Gurutze Gorriaren Artxiboak\nFuntsak: C ESCI multzoko agirietan, Euskal Herriko presoen trukeei, zibilen ebakuazioei, harreman diplomatikoei eta beste hainbat lanei buruzko informazioa aurki daiteke.\nEgoitza: Geneva, Suitza.\nTelefono zenbakia: 00 41 22 730 2966\nPARES Espainiako Artxibategien Ataria\nFuntsak: Gune birtual honetan aurki daiteke Espainiako Kultura Ministerioaren Memoria Historikoaren Agiritegiari buruzko informazioa, besteak beste. Baita II. Mundu Gerran kontzentrazio eremu nazietara deportatutako erbesteratuena ere. Gerra irabazi ostean Francok zabaldu zuen causa general (auzi orokorra) famatuko txosten digitalizatuak ere kontsulta daitezke.\nFuntsak: PSOEren agiriak, argazkiak eta grabazioak.\nTelefono zenbakia: 00 34 94 476 38 11\nFuntsak: Erresuma Batura bidalitako haurren inguruko agiriak eta testigantzak.\nEgoitza: Southampton (Erresuma Batua).\nTelefono zenbakia: 00 44 23 8059 2721\n36ko gerran eta frankismoan Araba, Bizkai eta Gipuzkoan desagerrarazien zerrenda.\nIturri dokumentalen eta bibliografikoen gida (1936-1939)


Euskararen eguna ospatzeko, 'Gozatu euskara ahoan' - Eskoriatza - Goiena.eus\nEuskararen eguna ospatzeko, 'Gozatu euskara ahoan'\nImanol Beloki 2014-11-28 15:10\nIaz, Euskararen Egunean egin zen kantu kalejira.\nAbenduaren 3an Euskararen Nazioarteko Eguna ospatuko da, urtero bezala, Euskal Herri osoan. Hori dela eta, azaroaren 29tik abenduaren 4a bitartean ekintza ugari prestatu dituzte Eskoriatzako euskalgintzako hainbat eragilek.\nEkintza gehien izango dituen eguna bihar izango da. Hala, egunari hasiera emateko, 12:30ean euskal dantzak izango dira herriko plazan. Gero, 13:00etan, Euskaraz bizi nahi dut argazkia egingo dute, eta ondoren, bertso-kalejira izango da Aitor Sarriegi eta Eneritz Artetxe bertsolariekin batera.\nKalejiraren ostean, 14:30ean herri bazkaria egingo dute Egokiena elkartean, eta bazkalostean bertsolariak izango dira. 18:00etan, berriz, egunari amaiera emateko, Mihiluze erraldoia egingo da kontzejupean.\nDomekan, aldiz, umeentzako zinea egongo da Ibarraundi museoan. Lotte filma ikusteko aukera izango da, euro baten truke, 17:00etan.\nAbenduaren 3an, ikastolako gaztetxoek eta euskaltegikoek herriko plaza apainduko dute goiz osoan. Arratsaldean, berriz, 16:30ean, gaztaina erreak jateko aukera egongo da Luis Ezeiza eskolako patioan, eta ondoren, buruhandiak egongo dira leku berean. 17:30ean, haurrentzako jolasak eta euskarazko abestiekin osatutako spinning saio irekia egongo dira pilotalekuan.\nEuskal kantuak spinningean\nAreto txirrindularitzako saioetan, euskal musika gehiago erabiltzeko asmoz, 250 euskal abestiz osatutako bilduma bat erabiliko da Kirola Euskaraz programaren ekimenez. Hain zuzen ere, Aritz Alustiza musikariak eta Eli Rodriguez begirale bergararrak egin dute bilduma hori.\nHilaren 4an, arratsaldeko bostetan, euskarazko jostailu erakusketa egongo da kultur etxean. Azkenik, egitaraua ixteko, kantu kalejira egongo da herrian. Erakusketan, merkatuan dauden euskarazko eskaintzak ikusteko aukera izango da, eta ludotekako begiraleen aholkularitza ere izango da, adinera egokitzen dena egoki erosteko.\n12:30 Euskal dantzak plazan.\n13:00 Euskaraz bizi nahi dut argazkia.\n13:15 Bertso-kalejira Aitor Sarriegi eta Eneritz Artetxerekin.\n14:30 Herri bazkaria Egokienan.\n18:00 Mihiluze erraldoia kontzejupean.\n17:00 Umeentzako zinea: Lotte. Ibarraundin. Sarrera euro 1.\nGoizean plazaren apainketa.\n16:30 Gaztaina erreak Luis Ezeizako patioan.\n17:00 Buruhandiak Luis Ezeizako patioan.\n17:30 Haurrentzako jolasak pilotalekuan.\n19:00 Spinning saio irekia pilotalekuan.\n17:00-19:30 Euskarazko jostailu erakusketa kultur etxean.\nHaurrentzako jostailu erakusketa abenduaren 2an, 4an eta 5ean.\n19:00 Kantu kalejira.


Salda badago | Iritzia | GARA Euskal Herriko egunkaria\nBizi izandakoagatik, argi daukat mugimendu feministak bere mobilizatzeko gaitasuna erabili beharko duela ultraeskuinaren proposamenei eta izan litezkeen eskubide galerei aurre egiteko\nHauteskundeen emaitzek berri pozgarriren bat eman dute, baina horien gainetik ondorio kezkagarria bezain beldurgarria aitortu beharra dago. Oraingoan bai, zalantzaezina da ultraeskuinaren gorakada. Beraz, atzera egin nahi duen gezurrez beteriko diskurtsoari aurre egiteko beharra areagotu egin da.\nOraingoan, hauteskunde kanpainak asteburu bakarra izan du, Euskal Herriko V. Jardunaldi Feministekin bat egin duena. Durangoko irudiek garbi uzten dute mugimenduaren indarra; parte hartzaileok bagenekien une historikoa bizitzen ari ginela. Bereizgarritasun nagusia aniztasuna izan zen: antolatzeko erak, adinak, lan eremuak... Baina, era berean, aniztasunean sakontzeko beharra inoiz agortzen ez den lana dela nabaria egin zitzaigun. Hamaika aldarrikapen eta hamaika proposamen entzuteko une aproposa izan zen. Baita guztion adostasunerako abagunea: feminismoak deserosoa izan behar duela, dena zalantzan jarri behar du sistema iraultzeko helburuarekin, eta bizitza erdigunean jartzeko proposamenarekin. Heteropatriarkatuari, arrazismoari eta kapitalismoari aurre egiteko agenda bateratua beharrezkoa da. Aldiz, tentuz jokatu beharra dago sistema berrantolatzeko feminismoaz jabetu nahi direnekin, edo hura asimilatzeko eta homogeneizatzeko grina ageri denean.\nAntolakuntzatik bertatik hasita, garbi geratu da mobilizazio eta elkarlanerako gaitasuna, baita modu kolektiboan hausnartzeko eta lantzeko ahalmena ere. Talde ugariren ekarpenek egungo feminismoaren puzzlea osatu zuten. Elkar aitortzeko jardunaldia izan zen, orain artean egindako bide luzeari eta proposamen berritzaileenei tokia emanez egin ere.\nBizi izandakoagatik, argi daukat mugimendu feministak bere mobilizatzeko gaitasuna erabili beharko duela ultraeskuinaren proposamenei eta izan litezkeen eskubide galerei aurre egiteko. Berezkoa duen zeharkakotasunari esker, bat egin dezake lasai asko pentsiodunekin edo aldaketa klimatikoaren aurkako taldeekin, besteak beste. Jardunaldien leloa “Salda badago” izan zen eta horrela erakutsi da, “hamaika osagai eta milaka zaporeko salda”. Aspaldian bor-borka ari dena eta gainezka egin duena, gainezka egiten jarraitzeko.


Bermeoko Berdintasunerako II. Planak guztira lau ardatz, 16 helburu eta 97 ekintza jasotzen ditu\nGizonen eta emakumeen arteko berdintasuna Udalaren helburu izanik, Bermeoko Udalak Berdintasunaren II. Plana (2019-2022) onartu zuen aho batez azken Osoko Bilkuran, urtarrilaren 30ean. Plan horren helburua hurrengo lau urteetako herri mailako berdintasun politikak definitzea da. Horregatik, plan horren lanketan emakumeen elkarteek, mugimendu feministak, herritarrek, alderdi politiko ezberdinek eta Bermeoko Udaleko sail ezberdinek parte hartu dute. Emakunderen iritzia ere jaso dugu.\nHorrela adierazi dute gaur Idurre Bidegurenek, Bermeoko alkateak; Olga Bayónek, Berdintasun teknikariak, eta Bernar Santos eta Loreto Contreras Erroxape Emakumeen elkarteko ordezkariak, Berdintasunaren II. Plana aurkezteko egindako prentsaurrekoan.\nBertan, adierazi dutenez, Emakumeen eta Gizonen Berdintasunerako II. Plana zeharkakotasunaren ikuspegitik landu da, hau da, Udalaren arlo eta zerbitzu guztiek bere gain hartuko dute. Bermeoko Berdintasunerako II. Planak guztira lau ardatz, 16 helburu eta 97 ekintza jasotzen ditu.\n“Plan errealista eta praktiko bat landu dugu; jasotzen diren proposamenak aurrera eraman ahal izango dira eta horretarako baliabideak izango ditugu”, azpimarratu du Bidegurenek. Era berean, plan hau guztiz transbertsala izango dela gaineratu du, hau da, programa eta zerbitzu guztietan genero ikuspegia txertatuko dugu.\nPlan hori egiteko Bermeoko Udalak gaur eguneko egoeraren diagnostikoa egin du. Diagnostiko horrek herritarrek, herriko kultur, auzo eta kirol elkarteek, enpresek, udal langileek, hezkuntza eta osasun arloko eragileek, eta, zelan ez, emakume eta mugimendu feministak berdintasunaren inguruan duten ikuspegia jaso du eta hori kontuan hartu da plangintzaren proposamenak zehazterako orduan.\nDiagnostikoari dagokionez, Bayonek hainbat datu eman ditu. Era horretan, adierazi duenez, bertan argi gelditzen da Udalak hainbat ekimen abiarazi dituela berdintasuna bermatzeko, baina gauzak daudela oraindik egiteko, esate baterako, datuak sexuka jasotzea, berdintasun arloan trebakuntza eskaintzea eta berdintasun ikuspegia udaleko proiektu guztietan txertatzea.\nBestalde, udal ordezkariei dagokienez parekidetasuna dagoela adierazten du, gizonak %53 dira eta emakumeak %47, gainera, udal Gobernuan emakume gehiago daude eta ohikoak ez diren gaiez emakumeak arduratzen dira, esate baterako, hirigintza eta kirola. Auzo alkateen kasuan, ez da parekidetasun hori ematen, izan ere, bi emakume dira auzo alkate eta zazpi gizon.\nEra berean, Bermeoko Udaleko langileen kasuan, emakume eta gizonen presentzia nahiko orekatuta dago, hala ere, badaude bi sail maskulinizatuta, Zerbitzuak eta Udaltzaingoa; hain zuzen ere, gainerakoetan emakumeak dira gehiengoa. Azpimarratzekoa da Bermeoko Udalean goi mailako teknikari gehienak emakumezkoak direla.\nArdatzak eta Ekintzak\nDiagnostiko hori eta Emakunderen irizpideak kontuan hartuta plana landu da eta lau ardatzak zehaztu dira. Honako hauek dira: Gobernu ona, emakumeen eta gizonen berdintasun-printzipioetan txertatzea legitimatzeaz, aitortzeaz eta bultzatzeaz arduratzen dena; emakumeen ahalduntzea, hau da, ahalduntze pertsonala, kolektiboa, soziala eta politikoa babestea eta sustatzea; ekonomia eta gizarte-antolakuntza eraldatzea, eskubideak bermatzeko eredu sozial iraunkorragoa eta berdinzaleagoa laguntzeko eta emakumeen aurkako indarkeria gabeko herria, sentsibilizazioa, prebentzioa, detekzioa, arreta, berroneratzea eta erakundeen arteko koordinazioa sustatuz.\nArdatz horien inguruan ia100 ekintza proposatzen dira II. Berdintasun planean 2019tik 2022ra artean garatuko direnak. Ekintza horien artean planean berdintasun teknikariaren lanpostua egonkortzea, ordezkari politikoek kode etiko bat sinatzea, Gizonduz: sentsibilizazio eta formakuntza programa bultzatzea, eta Berdinsarean atxikitzea aipatzen dira.\nEra berean, Berdintasunerako Emakumeen Kontseilua sortzea proposatzen da. Ildo horretan, Bidegurenek argitu duenez, “Bermeoko Udala eta emakumeen taldeak eta mugimendu feminista elkarlanean urte bete inguru gaude berdintasunerako kontseiluaren eraikuntzan eta epe laburrean aurkeztea aurreikusten dugu”.\nHorrez gain, Bidegurenen esanetan, gure helburuak dira “hezkidetza mahaia osatzea, indarkeria sexista jasan duten emakumeen arreta hobetzea eta jabetze eskola eta emakumeen etxea sortzea”.\n“Eremu formaletan emakumeek aukera berdinak izateko aurrerapausoak eman diren arren, abiapuntu ezberdinetatik abiatuz, oraindik oztopo edota muga handiak daude benetako berdintasuna lortzeko. Jendarte harreman eredu berriak eraiki behar ditugu danon artean eta hau ez da batere erraza, beste gauza bat ezagutu baitugu. Horregatik ikuspuntu feminista txertatzea behar- beharrezkoa dela ikusten dut gure egiteko guztietan”, azpimarratu du.


Saint-Groux - Wikipedia, entziklopedia askea.\nCellettes, Fontenille, Luxé eta Mansle\n72 (%52.9) 65 (%47.8)\nSaint-Groux Frantziako udalerria da, Charente departamenduan dagoena, Poitou-Charentes eskualdean. 2013an 139 biztanle zituen.\n2007an Saint-Groux udalerrian erroldatutako biztanleak 134 ziren. Familiak 54 ziren, horien artean 12 pertsona bakarrekoak ziren (12 bakarrik bizi ziren emakumeak eta 12 bakarrik bizi ziren emakumeak), 27 seme-alabarik gabeko familiak ziren eta 15 seme-alabak dituzten bikoteak ziren.\n2007an 72 etxebizitza zeuden, 56 familiaren etxebizitza nagusia ziren, 6 bigarren erresidentzia ziren eta 10 hutsik zeuden. Etxebizitza guzti hauek 70etxeak ziren. 56 etxebizitza nagusietatik 51 bere jabearen bizilekua ziren, 4 alokairuan okupaturik zeuden eta 1 doan lagata zegoen; 5 etxek bi gela zituzten, 9 etxek hiru zituzten, 15 etxek lau zituzten eta 28 etxek bost zituzten. 46 etxek euren parking plaza propioa zuten azpian. 23 etxetan ibilgailu bat zegoen eta 31 etxetan bat baino gehiago zituzten.\nSaint-Groux udalerriko biztanleria-piramidea 2009an .\n2007an lan egiteko adina zuten pertsonak 82 ziren, horien artean 58 aktiboak ziren eta 24 inaktiboak ziren. 58 pertsona aktiboetatik 50 lanean zeuden (25 gizon eta 25 emakume) eta 8 langabezian zeuden (2 gizon eta 6 emakume). 24 pertsona inaktiboetatik 12 erretiraturik zeuden, 6 ikasten zeuden eta 6 "bestelako inaktibo" gisa sailkaturik zeuden.\n2009an Saint-Groux udalerrian 57 unitate fiskal zeuden, 140 pertsonek osaturik. Pertsona bakoitzeko diru-sarrera fiskalaren mediana urteko 18.368 euro zen. \n2007an zeuden 3 komertzioetatik, 1 material elektrikoaren fabrikazioko enpresa zen, 1 ostalaritza eta jatetxe enpresa zen eta 1 zerbitzu enpresa zen.\n2000. urtean Saint-Groux udalerrian 7 nekazaritza-ustiategi zeuden, 243 hektarea erabiltzen.\nBNF: 15248763s (data)


Abuztuaren 15ean omenaldia egingo zaio emakume errepresaliatuari Pikoketan\nErrepresio kasu ezberdinak web gune batean egongo dira kontsultagai\n“Izan zirenak eta izango direnak gogoan” dibulgazio proiektuan emakumeak jasandako 171 errepresio kasuri zabalpena emango dio Kepa Ordoki Memoria Historikoa Bidasoan elkarteak. Fusilaketak, atxiloketak, erbestea edota jazarpen ideologikoa bizi izan zuen emakumeak 1936 eta 1945 urteen artean Bidasoan.\nEsaterako, Pilar Valles Vicuña eta Mercedes Lopez Cotarelo 16 eta 17 urteko gazteak izan ziren lehen emakume fusilatuak Bidasoan. Bi emakume hauek 1936ko abuztuaren 11an alderdi komunistako hainbat kide, karabinero eta beste boluntarioekin Pikoketako puntuaren zaintza lanetan zeudela ezustean jaso zuten faxisten erasoa. Ezin izan zuten ihes egin eta hainbat iturriren arabera, Beorlegui koronelaren agindu pertsonalaz fusilatu zituzten Valles, Lopez eta burkideak.\nGerora, fronteak aurrera egin ahala eta tokiko faxistek boterea hartu zutenean, Bidasoko bizilagun susmagarrien zerrendak erredaktatu ziren. Abertzalea, Abertzale Ekintzako militantea edo Fronte Popularraren aldekoa izate hutsagatik seinalatuak. Adibidez, Hondarribiko arrantzaleen kofradiako tabernaren arduradunak, Vda de Vidal zerrendan jartzen duenez, “erregimenarekin bat ez egiteagatik ez du postuan jarraitu behar”, leporatu zuten faxistek.\nSententzien bidez ere emakumeak errepresioa bizi izan du Bidasoan. Gabriela Duinat Lasak, abertzalea izan eta erbestean egon izanagatik, 500 pezetako isuna jaso zuen. Aipagarria da ere Guillerma Sarasola Aranbururen kasua. 2500 pezetako zorra ezarri zioten familiarekin erbesteratzeagatik eta Rosasen, bonbardaketa batean, hildako senarraren “erantzukizun politikoagatik”.\n87 emakume atxilotu ere identifikatu ditu elkarteak. Eskualdeko emakume atxilotuen gehiengoa Ondarretan egon arren, Saturraranera bidali zituzten Galdames ontzian atxiloturiko emakumeak: Luisa Vazquez Zugasti, Orosia Ordoki Vazquez edota Dominica Ordoki Vazquez, hirurak Kepa Ordokiren senideak. Guztiz deigarria da Dominica eta Orosiaren amari leporatutakoa: “cuya vida privada ha sido causa de la perdición de sus hijas una de las cuales fue presidenta del Socorro Rojo y amante de uno de los mayores asesinos de la ciudad fronteriza”eta Orosia Ordokik, Socorro Rojoko lehendakaria izandakoak, Palma de Malllorcako espetxean zazpi urteko atxilotzea burutu zuen. Bertan, bitan simulatu zuten bere fusilamendua.\nErbesteratuak ere aintzat hartzen ditu proiektuak. Garrantzizko helmugak izan ziren Bartzelona eta Katalunia. Generalitatateak hamarnaka errefuxiatu jaso zituen Poble Espanyol eta Monjuiceko estadio olinpikoan.\nHala ere, 1938an, frontea Bartzelonara gerturatzen zen heinean, errefuxiatuak Frantziar Estatura itzuli ziren eta bertatik Bidasoko bizilagun asko euren jatorrira. Muga pasata hasi ziren errefuxiatu hauen sufrikario eta errepresioak: Atxilotze guneak, burlak, tratu txarrak edota bazterketa.\nProiektuaren bitartez, emakumeak Faxismoaren ondorioz bizitako errepresio kasuak iturri anitzetatik (liburuak, artxibategiak, elkarrizketak…) jaso eta zabalpen estandarizatua izango dute, kontsultarako baliatu daitekeen webgune batean: “oroimen historikoa gizarteratzeko, eta emakumeak jasandako errepresio kasuei zabalpen handiagoa emateko, aproposa ikusi dugu kontsultarako eta bilaketak egiteko web gune bat eratzea”.\nKasu berriak eransteko edota zuzenketak egiteko eskaera ere zabaldu du Kepa Ordoki MHB elkarteak. Honetarako, webguneak elkartearekin harremanetan jartzeko zati bat izango du. Abuztu hasieran egongo da bisitagai eta elkarteak sare sozialen bitartez zein ohiko hedabideetan emango du estreinaldiaren berri. Aldez aurretik kontaktuan jartzeko, kepaordokimhb@gmail.comhelbide elektronikora jo daiteke.\nEmakume errepresaliatuei omenaldia\nAbuztuaren 15ean, elkarteak proiektuan identifikaturiko emakume guztiei omenaldia eskainiko die Pikoketan (Oiartzun), eguerdiko 12.00etan. Omenaldi sinplea baina esanahi handikoa izango da: “urte luzez albo batean egon da emakumeak jasandako errepresioa. Idatzizko iturrietara joaz, errepresioa jasan duten 170 emakume topatu ditugu. Idatzi gabe dagoena, bortitzagoa izan daitekeela, uste dugu. Omenaldira gonbidatua dago emakume hauen aldarrikapenean sinesten duen oro. Izan ere, oroimenaren etsaia isiltasuna da, ez denbora”.


‘Psoriasia eguneratzeari buruzko foroa’, Araba ESIn - Osaraba\n‘Psoriasia eguneratzeari buruzko foroa’, Araba ESIn\nPasa den ekainaren 21ean, AUO Txagorritxun izan zen ‘Psoriasia eguneratzeari buruzko eztabaida-foroa’, Victoria Almeidak, Araba ESIko Dermatologiako zerbitzuburuak, koordinatuta.\nTopaketan, besteak beste, parte hartu zuten Dermatologia, Erreumatologia, Farmazia eta Prebentzio Medikuntzako espezialistek, trukaketa zientifiko bat eta diziplina anitzen artean gaixotasun honekiko hurbilketa bat egiteko xedeaz.\nGaixotasun kroniko honek gure inguruan % 2,3ko intzidentzia du, eta ez da soilik agertzen azaleko seinaleekin, baizik eta artikulazioetako sintomekin, sintoma metaboliko, kardiobaskular eta digestiboekin ere. Hori dela eta, gaixotasun sistemika bihurtu da.\nHorregatik, gaixotasunari ekiteak eskatzen du espezialitate mediko batzuen ezinbesteko laguntza, kontzeptuak eguneratzeko, protokoloak eta aukera terapeutikoak egiteko, baita aurrera egiteko terapia berrien aurrerapenak eta sendaketa hobetzea ahalbidetzen duten psoriasiaren beraren mekanismoen ezagutzan.\nNext story Araba ESIko Loaren Unitate Funtzionalaren proiektu batek jaso du SEPARpazienteak saria


Noticias de Bilboko Udal Txistulari Banda - Deia\nDeia / Bilbo\t2021-06-25\tKontzertua 13:00etan hasiko da\nDeia.eus\t2021-01-02\tBILBO. Datorren ostegunean, urtarrilak 7, Euskalduna Jauregiak Bilboko Udal Txistulari Bandaren 2021eko lehenengo kontzertua jasoko du, 2020aren amaieran Euskal Museoan ibili eta gero. Urteko lehen musika hitzordu honetarako, bandak kontzertu berezi bat programatu du: "Arineketan",\nDeia.eus\t2020-10-06\tBILBO. Bihar, urriak 7, asteazkena, arratsaldeko 19:00etatik aurrera, Bilboko Udal Txistulari Bandak kontzertu berri bat eskainiko du Euskal Museoko klaustroan. Sarrera doakoa izango da, baina ikusleek aldez aurretik hartu behar izango dute euren gonbidapena Euskal Museoaren webgunean. Klaustrorako\nDeia.eus\t2020-02-28\tBILBO. Bilboko Udal Txistularien Bandak denboraldiko azken kontzertua eskainiko du hurrengo astelehenean, martxoaren 2an, arratsaldeko 19:30etan, Euskalduna Jauregiko 0B aretoan. Sarrerak salgai daude dagoeneko 2 euroan Euskalduna Jauregiko txarteldegietan, web\nDeia.eus\t2020-01-31\tBILBO. Bilboko Udal Txistulari Bandak kontzertu berri bat eskainiko du urian. Hurrengo asteazkenean izango da, otsailaren 5ean, Euskalduna Jauregiko 0D Aretoan. Bertan, Idoia Kareagak, Garikoitz Mendizabalek, Asier Garcíak eta Gorka Zabaletak erritmo tradizionaletan oinarritutako doinuak joko\nDeia.eus\t2020-01-07\tBILBO. Bihar, urtarrilak 8, asteazkena, Bilboko Euskalduna Jauregiak La Musgaña taldearen kontzertua hartuko du, zeinak "Raitan" izeneko diska aurkeztuko du. Ekitaldia Bilboko Udal Txistulari Bandaren urteko lehenengo kontzertua izango da. La Musgaña taldea Carlos